text:
Aga Tumelo ya Gago mo Modimong
Goreng o Tshwanetse go Dumela mo Modimong?
A Modimo o Teng?
Baebele e tlhalosa dintlha tse tlhano tse di nayang bosupi jo bo tlhatswang pelo.
Ithute ka Modimo
Modimo ke Mang?
A Modimo o na le leina, a mme gone o amega ka rona?
Leina la Modimo ke Mang?
A o ne o itse gore Modimo o na le leina le le tshwanelang ene fela?
Re Ithuta ka Modimo mo Baporofeting ba Gagwe
Baporofeti ba bararo ba ba ikanyegang ba re thusa go ithuta ka Modimo le kafa re ka bonang masego a gagwe ka gone.
A Tota re ka Itse Modimo?
Dilo dingwe tse re ka se di itseng ka Modimo di ka re thusa gore re atamalane le ene.
A o Ka Kgona go Bona Modimo Yo o Sa Bonaleng?
Ithute kafa o ka dirisang ka gone “leitlho la pelo ya gago.”
Itse Nnete ka Modimo le Jesu
Jehofa Modimo le Jesu Keresete ba farologana ka eng?
Modimo o Ntse Jang?
Go na le dilo tse dintsi tse di rategang ka botho jwa Modimo mme mo go tsone go na le di le nnê tse di tlhomologileng thata.
A Modimo o Bona Dilo Tse di go Diragalelang?
Ke eng se se go bontshang gore Modimo o a go kgathalela?
A Modimo o Kgona go go Utlwela Botlhoko?
Baebele ya re Modimo o bona dilo tse di re diragalelang, o a re tlhaloganya e bile o re utlwela botlhoko.
Go Nna le Tumelo
Lebaka La go Bo re Tlhoka Modimo
Bona kafa go nna le kamano le Modimo go ka dirang gore o tshele botshelo jo bo itumedisang le jo bo kgotsofatsang ka teng.
Baebele ya Reng ka Tumelo?
Baebele ya re “kwantle ga tumelo ga go kgonege go mo [Modimo] itumedisa sentle.” Tumelo ke eng? O ka dira jang gore o nne le yone?
A go Nna le Tumelo ke Tsela ya go Ikgomotsa Fela?
Go na le go re kgothaletsa go dumela sengwe le sengwe, Baebele e re rotloetsa go dirisa maatla a rona a go akanya le go sekaseka bosupi.
Baebele e Nneile Dikarabo Tse di Kgotsofatsang
Mayli Gündel o ne a kgaotsa go dumela mo Modimong fa rraagwe a tlhokafala. O ne a nna le tumelo le kagiso ya mogopolo jang?
Se ke Se Ipotsang ka Modimo
Modimo A ka Re Thusa go Tlogela Letlhoo
Moya o o boitshepo wa Modimo o ka go thusa gore o tlogele go tlhoa ba bangwe.
A re Tshwanetse go Botsa Modimo Dipotso?
Re ka bona kae dikarabo tse di kgotsofatsang tsa dipotso tse di botlhokwa mo botshelong? A re ka botsa Modimo?
Goreng Modimo a sa Fedise Dilo Tse di Bosula?
Batho ba le bantsi ba ipotsa gore ke eng fa batho ba tletse letlhoo e bile ba bogisa ba bangwe. Dikarabo tsa dipotso tseno di mo Baebeleng.
Ke ka Ntlha Yang fa Batho ba re Modimo o Setlhogo?
Batho ba le bantsi ba akanya gore Modimo o setlhogo kgotsa ga a amege. Baebele ya reng?
Go Atamalana le Modimo
A o Atamalane le Modimo?
Batho ba le dimilione ba tlhatswegile pelo gore Modimo o ba tsaya e le ditsala tsa gagwe.
O ka Atamalana Jang le Modimo?
Bona gore a Modimo o araba dithapelo tsotlhe, kafa re tshwanetseng go rapela ka gone le dilo tse dingwe tse re ka di dirang gore re atamalane le Modimo.
Mpho ya Modimo e e kgolo—Goreng e le Botlhokwa Jaana?
Ke eng se se dirang gore mpho e nne botlhokwa go gaisa tse dingwe? Go akanya ka dintlha tseno go ka go thusa gore o lebogele thekololo.
A Tota re ka Itumedisa Modimo?
Karabo ya seo e ka bonwa mo botshelong jwa ga Jobe, Lote le Dafide ba ba neng ba dira diphoso tse di masisi.
O ka Kgona Jang go Tshelela Ruri?
Baebele ya re batho ba ba dirang thato ya Modimo ba tla tshelela ruri. Bona dilo tse tharo tse Modimo a batlang re di dira.
Modimo O a Go Kgathalela
Baebele e re thusa go dumela dilo tse Modimo a re solofeditseng tsone.


c: text/html

text:
Bangwato
Bangwato ke morafe wa Botswana o o agileng mo bogareng jwa lefatshe. Morafe o o fitlhelwa thata mo motsaneng mogolo wa Serowe, le mo metsana e menngwe e bapileng le Serowe mofafe o o tleng, metsana e tshwana le wa Palapye, Shoshong le e menngwe. Morafe o o akaretswa mo merafe e metona ya lefatshe la Botswana. Ba itsiwe ka gore sereto sa bone ke Phuthi le kwena. Go le ga ntsi go itsiwe fa bangwato e le one morafe o kileng wa bo o busa merafe e mengwe e fitlhelwang mo kgaolong e ya legare, jaaka Bakalanga, Basarwa, Batswapong le e mengwe. Bangwato ke bone ba simolotseng kgaolo ya le gare, ka ngwana wa 1902, ba thibelela mo motseng wa Serowe. Bogosi jwa morafe o bo a amogesanwa, ebile bo akaraditswe mo go tse di lesome le botlhano jwa Ntlo ya dikgosi.[1]
Morafe wa o bua teme e kgatlhang ka go dirisa f le s mo go farologanang le merafe e menngwe, Tautona wa ntlha wa lefatshe la Botswana Rre Seretse Kgama e ne e le motho wa letso la sengwato, le ene o busang mo bo gompienong Rre Ian Seretse Kgama ke mongwato. Tota motho o kare Lefatshe la Botswana le bositswe ke bo taotona ba le banne,ba botlhe e leng Bangwato.
Metswedi[fetola | Fetola Motswedi]
- ↑ "Botswana Ethnic Groups". Study.com (in English). Retrieved 2020-05-25.

robotstxt: allowed

filter: keep


text: 32 “Sekegang tsebe, lona magodimo, mme ke tla bua,Mme a lefatshe le utlwe mafoko a molomo wa me.2 Thuto ya me e tla na jaaka pula;Mafoko a me a tla rotha jaaka monyo,Jaaka dipula tsa medupe mo bojannyengLe jaaka dipula tse dikgolo mo dimeleng.3 Gonne ke tla bolela leina la ga Jehofa.+Buang ka bogolo jwa Modimo wa rona!+4 Lefika, tiro ya gagwe e itekanetse,+Gonne sengwe le sengwe se a se dirang se siame.+Modimo yo o ikanyegang+ yo le ka motlha a sa direng tshiamololo;+O siame e bile o tlhamaletse.+5 Ke bone ba ba dirileng bosula.+Ga se bana ba gagwe, bogole ke jwa bone.+Ke kokomana e e sa tlhamalalang le e e sokameng!+6 A eno ke tsela e lo tshwarang Jehofa ka yone,+Lona batho ba ba dimatla le ba ba seng botlhale?+A ga se Rraalona yo o lo bopileng,+Ene yo o lo dirileng a bo a lo nonotsha gore lo nne setšhaba?7 Gakologelwang malatsi a bogologolo;Akanyang ka dingwaga tsa dikokomana tse di fetileng.Botsa rrago, mme a ka go bolelela;+Botsa bagolwane ba lona, mme ba tla go itsise.8 Fa Mogodimodimo a ne a naya ditšhaba boswa jwa tsone,+Fa a ne a kgaoganya bomorwa Adame,*+O ne a tlhoma molelwane wa ditšhaba+Go ya ka palo ya bomorwa Iseraele.+9 Gonne kabelo ya ga Jehofa ke setšhaba sa gagwe;+Jakobe ke boswa jwa gagwe.+10 O ne a mo fitlhela mo nageng e e kgakgabetseng,+Le mo sekakeng se se se nang sepe, se se bokolelang.+O ne a ema go mo dikologa a mo sireletsa, a mo tlhokomela,+Mme o ne a mo sireletsa jaaka thaka ya leitlho la gagwe.+11 Fela jaaka ntsu e fudua sentlhaga sa yone,E fofafofa fa godimo ga mamphorwana a yone,E phutholola diphuka tsa yone, e a tsaya,E a tshola mo dintlheng tsa diphuka tsa yone,+12 Jehofa a le nosi o ne a nna a mo* etelela pele;+Go ne go se na modimo o sele yo o neng a na le ene.+13 O ne a mo palamisa mafelo a a kwa godimo a lefatshe,+Mo a neng a ja maungo a naga.+O ne a mo tlamela ka tswina ya dinotshe go tswa mo lefikengLe ka leokwane go tswa mo lejeng le le thatathata,14 Botoro ya motlhape le mashi a letsomane,Mmogo le dinku tse di di gaisang tsotlhe,*Le diphelefu tsa kwa Bashana, le diphoko,Mmogo le korong e e di gaisang tsotlhe;*+Mme o ne wa nwa beine go tswa mo matuteng* a morara.*15 Fa Jeshurune* a simolola go nona, o ne a tlhanoga mme a raga mong wa gagwe.O nonne, o mokima, o kgotshe thata.+Ka jalo, o ne a tlogela Modimo yo o mo dirileng,+A bo a nyatsa Lefika la poloko ya gagwe.16 Ba ne ba mo galefisa ka go direla medimo e sele;+Ba ne ba mo kgopisa ka go dira dilo tse di makgapha.+17 Ba ne ba ntshetsa madimona ditlhabelo, e seng Modimo,+Ba di ntshetsa medimo e ba neng ba sa e itse,E mesha e e neng e tlile bosheng,Medimo e borraalonamogolo ba neng ba sa e itse.18 O ne wa lebala Lefika,+ yo o neng a nna rrago,Mme ga o a ka wa gakologelwa Modimo yo o neng a go tshola.+19 E rile Jehofa a bona seno, o ne a ba latlha+Ka gonne bomorwawe le bomorwadie ba ne ba mo kgopisa.20 Ka jalo o ne a re, ‘Ke tla ba fitlhela sefatlhego sa me;+Ke tla bona gore ba tla felela kae.Gonne ke kokomana e e sokameng,+Barwa ba ba sa ikanyegeng.+21 Ba ntlhotlheleditse gore ke galefe* ka go direla se e seng modimo;+Ba ne ba nkgopisa ka medingwana ya bone e e se nang mosola.+Ka jalo, ke tla dira gore ba fufege ka batho ba ba se nang mosola;+Ke tla ba kgopisa ka setšhaba se se seng botlhale.+22 Gonne bogale jwa me bo tlhoseditse molelo+O o tla tukang go fitlha kwa teng ga Lebitla,*+Mme o tla laila lefatshe le se se tlhogileng mo go loneE bile o tla tshuba metheo ya dithaba.23 Ke tla oketsa masetlapelo a bone;Ke tla dirisa metswi ya me yotlhe mo go bone.24 Ba tla felelwa ke maatla ka ntlha ya tlala+E bile ba tla jewa ke letshoroma le le fisang le tshenyo e e botlhoko.+Ke tla ba romelela dibatana gore di ba lome+Le digagabi tsa lorole tse di botlhole gore di ba lome.25 Kwa ntle, tšhaka e tla ba amoga bana;+Mo teng ga matlo a bone, ke letshogo fela,+Le le tla tlelang lekau le kgarebane,Losea mmogo le monna wa moriri o mosweu.+26 Nkabo ke rile: “Ke tla ba phatlalatsa;Ke tla dira gore batho ba se ka ba tlhola ba ba gopola,”27 Fa ke ne ke sa boifa tsela e mmaba a neng a tla tsiboga ka yone,+Ka gonne baganetsi ba ne ba ka nna ba tlhaloganya seo ka tsela e sele.+Ba ne ba ka nna ba re: “Nonofo ya rona e fentse;+Jehofa ga se ene yo o neng a dira seno sotlhe.”28 Gonne ke setšhaba se se se nang tlhaloganyo,*+E bile ga go na ope wa bone yo o tlhaloganyang.29 E kete ba ka bo ba le botlhale!+ Ba ne ba tla tlhatlhanya ka seno.+Ba ne ba tla akanya kafa ba tla felelang ka gone.+30 Motho a le mongwe o ne a ka lelekisa jang ba ba 1 000,E bile ba babedi ba ne ba ka lelekisa jang ba ba 10 000?+Ntle le fa Lefika la bone le ne le ba rekisitse+E bile Jehofa a ba neetse mo go bone.31 Gonne lefika la bone ga le tshwane le Lefika la rona,+Tota le baba ba rona ba tlhalogantse seno.+32 Gonne morara wa bone o tswa kwa SodomaLe kwa masimong a Gomora.+Morara wa bone ke morara wa botlhole,E bile o bogalaka.+33 Beine ya bone ke botlhole jwa dinoga,Botlhole jo bo kotsi jwa dikake.34 Ditiro tsotlhe tsa bone ke di bolokile fa go nna,Ke di tswaletse mo mabolokelong a me.+35 Ke tla busolosa, e bile ke tla duela,+Ka nako e e tlhomilweng fa lonao lwa bone lo relela,+Gonne letsatsi la masetlapelo a bone le gaufi,Mme se se ba letetseng se tla tla ka bonako.’36 Gonne Jehofa o tla atlhola batho ba gagwe,+Mme o tla utlwela batlhanka ba gagwe botlhoko.*+Fa a bona gore maatla a bone a fokotsegile,Le gore go setse fela ba ba sa kgoneng go itshireletsa le ba ba bokoa.37 Go tswa foo o tla re, ‘E kae medimo ya bone,+Lefika le ba neng ba batlile botshabelo mo go lone,38 E e neng e tle e je mafura a ditlhabelo tsa bone,*E nwe beine ya ditlhabelo tsa bone tsa senô?+A e tle go lo thusa.A e nne lefelo la lona la botshabelo.39 Jaanong bonang gore nna, ke nna Modimo,+Mme ga go na medimo epe kwantle ga me.+Ke a bolaya e bile ke a tshedisa.+Ke a gobatsa+ mme ke tla fodisa,+Mme ga go na ope yo o ka gololang ba bangwe mo seatleng sa me.+40 Gonne ke tsholeletsa seatla sa me kwa legodimong,Mme ke a ikana ka re: “Fela jaaka ke tshela ka bosakhutleng,”+41 Fa ke lootsa tšhaka ya me e e tsabakelangMme ke baakanyetsa seatla sa me katlholo,+Ke tla ipusolosetsa mo baganetsing ba me+Ke bo ke itefetsa mo go ba ba ntlhoileng.42 Ke tla dira gore metswi ya me e tagiwe ke madi,Mme tšhaka ya me e tla ja nama,Le madi a ba ba bolailweng setlhogo le a batshwarwa,Le ditlhogo tsa baeteledipele ba mmaba.’43 Lona ditšhaba, itumeleng le batho ba gagwe,+Gonne o tla busolosetsa madi a batlhanka ba gagwe,+Mme o tla ipusolosetsa mo baganetsing ba gagwe+E bile o tla dira lefatshe la batho ba gagwe boitshepo.”44 Ka jalo, Moshe o ne a tla mme a bua mafoko otlhe a pina eno batho ba mo reeditse,+ ene le Hoshea*+ morwa Nune.45 Fa Moshe a sena go bua mafoko ano otlhe le Iseraele yotlhe,46 o ne a ba raya a re: “Mafoko otlhe a ke lo tlhagisang ka one gompieno lo a tsenye mo pelong,+ gore lo tle lo laele bomorwaalona gore ba diragatse mafoko otlhe a Molao+ ono.47 Gonne leno ga se lefoko le le se nang mosola mo go lona, mme le raya botshelo+ jwa lona e bile ka lefoko leno lo ka nna lwa tshela lobaka lo loleele mo lefatsheng le lo kgabaganyang Joredane lo ya go le rua.”48 Jehofa o ne a bua le Moshe mo go lone letsatsi leno a re:49 “Tlhatlogela mo thabeng eno ya Abarime,+ Thaba ya Nebo,+ e e mo lefatsheng la Moabe, e e lebaganeng le Jeriko mme o lebe lefatshe la Kanana le ke le nayang Baiseraele gore ba le rue.+50 Go tswa foo, o tla swela mo thabeng e o tlogang o e palama, mme o tla phuthelwa kwa bathong ba gaeno,* fela jaaka Arone mogoloo a ile a swela mo Thabeng ya Hore+ mme a phuthelwa kwa bathong ba gagabo,51 ka gonne loobabedi lo ne lwa se ka lwa ikanyega mo go nna fa lo na le Baiseraele kwa metsing a Meriba+ kwa Kadeshe mo nageng ya Tsine, ka gonne lo ne lwa se ka lwa dira gore batho ba Iseraele ba bone gore ke boitshepo.+52 O tla bona lefatshe leo o le kgakajana, mme gone ga o kitla o tsena kwa lefatsheng le ke le nayang batho ba Iseraele.”+


text:
Lekgotla
Lekgotla le laola Yunibesiti go ya ka Kgaolo 4 ya Molao, Melawana le Dipholisi tse di dirilweng go ya ka Molao, Molao o o Tlhomilweng le Melawana, go akaretsa le go amogelwa ga boikaelelo jono le boleng. Ditatamente mmogo le dithulaganyo, maikemisetso a pholisi, Melao e e Tlhomilweng ke Puso, Melawana, ditsamaiso, go naya batho maikarabelo, go baya leitlho ka fa ditiro tsa kgwebo di tswelelang ka gone le botsamaisi, le go tlhomiwa ga dikomiti, mmogo lesenate, dikomiti tse di kopaneng, go tlhomamisa gore Yunibesiti e fitlhelela boikaelelo jwa yone le boleng jwa yone.


text:
ETSA TUMELO YA BONE | REBEKA
“Ke Iketleeleditse go Tsamaya”
REBEKA o ne a lebile naga e e tletseng matlapa fa meriti e ntse e boa. Morago ga loeto lwa dibeke di le mmalwa, o ne a setse a tlwaela motsamao wa kamela wa go kgoshoba fa a ntse a kaletse mo mokwatleng wa yone. Ba ne ba setse ba tsamaile makgolokgolo a dikilometara ba tlogetse legae la gaabo kwa Harana, kwa bokonebotlhaba. A ka nna a se tlhole a bona ba lelapa la gaabo. Ga go pelaelo gore o ja marapo a tlhogo, o ipotsa gore isagwe e mo tsholetseng—segolobogolo ka a tloga a fitlha kwa a yang teng.
Mokoloko ono o ne o setse o fetile bontsi jwa lefatshe la Kanana mme o raletse naga e e bulegileng e e makgawekgawe, ya Negebe. (Genesise 24:62) Rebeka o tshwanetse a bo a ile a bona dinku. Naga eno e ka tswa e ne e omeletse mo o ka se kgoneng go lema mo go yone, mme gone, e ne e na le mafulo a a lekaneng. Mokaedi wa gagwe yo o godileng o ne a e tlwaetse. O ne a tshwere dikgang tse di monate a swegaswega pelo go di bolelela mong wa gagwe—Rebeka e ne e tlile go nna mosadi wa ga Isake! Le fa go ntse jalo, Rebeka a ka tswa a ne a ipotsa gore o ya go tshela botshelo jo bo ntseng jang mo nageng eno. Monna yo a tla mo nyalang e bong Isake, o tla bo a ntse jang? Kana ga ba ise ba ko ba kopane! A Isake o tla itumelela go mmona? Mme ene o tla ikutlwa jang ka Isake?
Mo dikarolong tse dintsi tsa lefatshe gompieno, manyalo a motho a batlelwang molekane a ka tswa a sa tlwaelega. Mo mafelong a mangwe, manyalo a a ntseng jalo a tlwaelegile. Le fa o ka tswa o goletse kae, o ka tswa o dumela gore Rebeka o ne a sa itse se se larileng kwa pele. Tota e ne e le mosadi yo o pelokgale yo o nang le tumelo. Re tlhoka dinonofo tseno ka bobedi fa re lebana le diphetogo mo botshelong. Go na le dinonofo tse dingwe tse di kgatlhang le tse di sa bonweng motlhofo tse di amanang le tumelo ya ga Rebeka.
‘KE TLA GELA LE DIKAMELA TSA GAGO METSI’
Phetogo e kgolo e Rebeka a neng a lebana le yone e ne ya simolola ka tsela e go ka tswang go ne go bonala a e tlwaetse. A ka tswa a goletse kwa Harana e leng motse wa kwa Mesopotamia. Batsadi ba gagwe ba ne ba farologane le bontsi jwa batho ba kwa Harana. Ba ne ba sa obamele modimo wa ngwedi e bong Sin. Go na le moo, Modimo wa bone e ne e le Jehofa.—Genesise 24:50.
Rebeka e ne ya nna lekgarebe la maratagolejwa, le fa go ntse jalo, bontle jwa gagwe bo ne bo se na dibelebejane. O ne a le matlhagatlhaga, e bile o ne a tswelela a na le boitsholo jo bo phepa. E re ka lelapa la gaabo le ne le itsholetse, le ne le na le batlhanka, le fa go ntse jalo, Rebeka ga a ka a nenekediwa kgotsa a tshwarwa jaaka kgosigadi; o ne a rutilwe go dira ka natla. Fela jaaka bontsi jwa basadi ba nako eo ba ne ba dira, le ene o ne a dira ditiro tse di boima tsa mo gae, tse di akaretsang go gela lelapa metsi. Ka nako ya marolajokwe, o ne a sikara nkgo ya gagwe mo legetleng a bo a ya sedibeng.—Genesise 24:11, 15, 16.
Maitseboa mangwe, fa a sena go tlatsa nkgo ya gagwe, monnamogolo mongwe o ne a tabogela kwa go ene. O ne a mo raya a re: “Tsweetswee, nkhupise metsinyana mo nkgong ya gago.” O ne a kopa selo se sennye thata mme gone a bua ka maitseo a magolo! Rebeka o ne a kgona go bona gore monnamogolo yono o tswa kgakala. Ka jalo, o ne a folosa nkgo ka bonako mo legetleng mme a mo letla gore a nwe. Go na le go mo hupisa fela, o ne a mo siela metsi a a tsididi. O ne a lemoga gore monnamogolo yono o na le mokoloko wa dikamela di le lesome le gore go ne go se ope yo o di tsheletseng metsi mo mokorong. Rebeka o ne a kgona go bona gore monnamogolo yono o mo lebile ka kelotlhoko, ka jalo, o ne a batla go nna pelotshweu mo go ene ka mo a ka kgonang ka teng. Ka jalo o ne a re: “Ke tla gelela le dikamela tsa gago metsi go fitlha di fetsa go nwa.”—Genesise 24:17-19.
Ela tlhoko gore Rebeka ga a ka a siela dikamela thoti ya metsi fela, go na le moo, o ne a di nosa go fitlha di kgotsofala. Fa kamela e nyorilwe thata, e ka nwa dilitara tsa metsi di feta 95! Fa e le gore dikamela tseo tsotlhe di * A mme gone Rebeka o ne a itse seo pele ga a ithaopela go di nosa? Legoka! O ne a batla e bile a iketleeleditse go dira ka natla gore a bontshe monnamogolo yono yo a sa mo itseng, moya wa go amogela baeng. Monnamogolo yono o ne a dumela gore Rebeka a mo thuse. Go tswa foo, o ne a mo leba ka kelotlhoko fa a ntse a boaboa a ga metsi a a tshela mo mokorong.—Genesise 24:20, 21.le lesome di ne di tshwerwe ke lenyora thata, go raya gore Rebeka o ile a tshwanelwa ke go semelela. Mme gone, go bonala di ne di sa tshwarwa ke lenyora thata.
Sekao sa ga Rebeka se na le bokao jo bogolo tota mo go rona gompieno. Re tshela mo motlheng o moya wa boithati o ileng batho tlhogong. Jaaka go ile ga bolelelwa pele, batho ke “baithati,” ga ba rate go direla ba bangwe. (2 Timotheo 3:1-5) Bakeresete ba ba lekang go lwantsha mokgwa ono ba tla bo ba dira sentle fa ba akanya ka tsela e Baebele e tlhalosang lekgarebe leno ka teng, fa le ntse le boaboela kwa sedibeng.
Ga go pelaelo gore Rebeka o ne a lemoga tsela e monnamogolo yono a neng a mo lebile ka yone. O ne a sa mo leba ka tsela e e sa siamang; o ne a gakgametse, a ipotsa dipotso e bile a itumetse. Fa Rebeka a fetsa, monnamogolo yono o ne a mo fa dimpho—dibenyane tse di tlhwatlhwakgolo! Go tswa foo o ne a mmotsa jaana: “O morwadia mang? Mpolelela, tsweetswee. A go na le bonno kwa ntlong ya ga rrago gore re lale gone?” Fa a ne a mmolelela ka ba lelapa la gaabo, o ne a itumela le go feta. Rebeka o ne a oketsa jaana gongwe e le ka ntlha ya matlhagatlhaga: “Re na le lotlhaka le furu e ntsi, le lefelo la go lala”—ruri o ne a namotse monnamogolo yono, e re ka a ne a na le batho ba a tsamayang le bone. Go tswa foo o ne a tabogela kwa pele go ya go bolelela mmaagwe se se diragetseng.—Genesise 24:22-28, 32.
Go bonala sentle gore Rebeka o ne a rutilwe go amogela baeng. Eno ke nonofo e nngwe e go bonalang e nyelela gompieno—mme leno ke lebaka le lengwe la go etsa tumelo ya lekgarebe leno le le pelontle. Go nna le tumelo mo Modimong go tshwanetse ga re tlhotlheletsa go amogela baeng. Jehofa o amogela batho botlhe, ka gonne o pelotshweu mo go botlhe e bile o batla gore baobamedi ba gagwe ba dire se se tshwanang. Fa re bontsha moya wa go amogela baeng, tota le mo bathong ba ba ka se kang ba re direla sepe, re itumedisa Rraarona yo o kwa legodimong.—Mathaio 5:44-46; 1 Petere 4:9.
“O TSEELE MORWAAKE MOSADI”
Monnamogolo yole wa kwa sedibeng ke mang? E ne e le motlhanka wa ga morwarraagwe rremogolo wa ga Rebeka e bong Aborahame. Ka jalo, o ne a amogelwa mo legaeng la ga Bethuele, rraagwe Rebeka. Leina la motlhanka yono e ka tswa e ne e le Eliesere. * Batho ba ba mo amogetseng ba ne ba mo fa dijo mme o ne a gana go di ja go fitlha a sena go ba bolelela boikaelelo jwa loeto lwa gagwe. (Genesise 24:31-33) E kete re a mmona a bua a rumaruma, ka gonne a ne a setse a bone bosupi jo bo popota jwa gore Modimo wa gagwe e bong Jehofa, o ne a mo segofatsa mo thomong eno ya botlhokwa. O ne a mo segofatsa jang?
Akanya fela Eliesere a ntse a tlotla kgang ya gagwe fa rraagwe Rebeka e bong Bethuele, le kgaitsadia Rebeka e bong Labane ba reeditse ka tlhoafalo. O ne a ba bolelela gore Jehofa o segofaditse Aborahame fela thata kwa Kanana le gore Aborahame le Sara ba na le ngwana wa mosimane e bong Isake, yo e tla nnang moruaboswa. Aborahame o ne a neile motlhanka yono taelo eno e e botlhokwa thata: O ne a tshwanetse go batlela Isake mosadi mo losikeng lwa ga Aborahame kwa Harana.—Genesise 24:34-38.
Aborahame o ne a dira gore Eliesere a ikane gore ga a kitla a tlhophela Isake mosadi mo basading ba Kanana. Ka ntlha yang? Ka gonne Bakanana ba ne ba sa obamele Jehofa Modimo e bile ba sa mo tlotle. Aborahame o ne a itse gore Jehofa o tlhomile nako e a tlileng go otlhaya batho bao ba ba boikepo. O ne a sa batle gore morwawe yo a mo ratang e bong Isake, a amane le batho bao le mekgwa ya bone e e maswe. Gape o ne a itse gore morwawe o ne a na le seabe se segolo mo go diragadiweng ga ditsholofetso tsa Modimo.—Genesise 15:16; 17:19; 24:2-4.
Gape Eliesere o ne a ba bolelela gore fa a ne a goroga kwa sedibeng gaufi le Harana, o ne a rapela Jehofa Modimo. Tota o ne a kopa Jehofa gore a tlhophele Isake lekgarebe le a tla le nyalang. O ne a dira seo jang? Eliesere o ne a kopa Modimo gore a dire gore lekgarebe le A neng a batla gore Isake a le nyale le tle kwa sedibeng. Fa Eliesere a mo kopa metsi, o ne a tshwanetse go ithaopela go mo siela metsi le go nosa dikamela tsa gagwe. (Genesise 24:12-14) Mme ke mang yo o neng a tla mme a dira sone seo? Rebeka! Akanya fela gore Rebeka a ka tswa a ile a ikutlwa jang fa e le gore o ne a utlwa a le kgakajana se Eliesere a neng a se bolelela ba lelapa la gagwe!
Bethuele le Labane ba ne ba kgatlhiwa ke kgang ya ga Eliesere. Ba ne ba re: “Selo seno se tswa kwa go Jehofa.” Jaaka go ne go tlwaelegile, ba ne ba dira kgolagano ya lenyalo, ka go dira jalo, ba rebola Rebeka gore Jakobe a mmeeletse. (Genesise 24:50-54) A mme gone seno se ne se raya gore Rebeka ga a tshwanela go ntsha se se mo mafatlheng a gagwe?
Dibeke pelenyana ga moo, Eliesere o ne a ile a botsa Aborahame potso e e tshwanang: “Go tweng fa mosadi a ka se ka a tla le nna?” Aborahame o ne a mo araba jaana: “Foo o tla gololesega mo maikarabelong a o nang le one mo go nna ka ikano.” (Genesise 24:39, 41) Le mo lelapeng la ga Bethuele, lekgarebe leno le ne le tshwanetse go ntsha se se mo mafatlheng. E re ka Eliesere a ne a itumeletse gore thomo ya gagwe e atlegile, moso o o latelang o ne a kopa gore a tsamaye le Rebeka go ya Kanana. Le fa go ntse jalo, ba lelapa la gaabo Rebeka ba ne ba batla gore morwadiabone a nne le bone malatsi a mangwe a le lesome. Labofelo ba ne ba rarabolola kgang jaana: “Mma re bitse morweetsana mme re botse mo molomong wa gagwe.”—Genesise 24:57.
Rebeka o ne a tshwanetse go dira tshwetso ya makgaolakgang. O ne a tla reng? A o ne a tla rapela rraagwe le kgaitsadie gore ba mo utlwele botlhoko, a ba kopa gore ba mo golole gore a se ka a ya kwa nageng e a sa e itseng? Kgotsa a o ne a tla bona seno e le tshiamelo ya go nna le seabe mo ditiragalong tse go neng go bonala sentle gore di kaelwa ke Jehofa? Fa a ne a araba, o ne a bontsha gore o ikutlwa jang ka phetogo eno e e diragetseng ka bonako, gongwe e bile e le e e tshosang. Ga a ka a tikatika mme o ne a re: “Ke iketleeleditse go tsamaya.”—Genesise 24:58.
Ruri o ne a na le boikutlo jo bontle! Gompieno ditlwaelo tse di malebana le lenyalo di ka tswa di farologane thata, le fa go ntse jalo, re sa ntse re ka ithuta go le gontsi mo go Rebeka. Se se neng se le botlhokwa thata mo go ene e ne e le go baya dilo tse di direlwang Jehofa Modimo wa gagwe kwa pele. Le gompieno fa motho a batla go nyala, Lefoko la Modimo le sa ntse le na le kgakololo e e molemo—e e malebana le gore a ka tlhopha molekane yo o ntseng jang le gore a ka nna jang monna kgotsa mosadi yo o molemo. (2 Bakorintha 6:14, 15; Baefeso 5:) Re tla bo re dira sentle fa re latela sekao sa ga Rebeka le go dira dilo ka tsela e Modimo a e batlang. 28-33
“KE MANG MONNA YOLE?”
Bethuele le ba lelapa la gagwe ba ne ba segofatsa Rebeka. Go tswa foo, Rebeka, mosadi yo a neng a mo tlhokomela fa a sa le monnye e bong Debora le basetsana bangwe ba malata, ba ne ba wela tsela le Eliesere le banna ba gagwe. (Genesise 24:59-61; 35:8) Go ise go ye kae, ke fa ba setse ba hularetse Harana. Loeto lo ne lo loleele, dikilometara di ka nna 800, mme lo ka tswa lo ile lwa tsaya dibeke di le tharo. Lo ka tswa lo ne lo lapisa. Rebeka o ne a tlhola a bona dikamela, mme gone, re ka se ka ra re o ne a kgona go di palama. Baebele e tlhalosa ba lelapa la gaabo e le barui ba letsomane e seng bagwebi ba ba neng ba tsamaya ka mekoloko ya dikamela. (Genesise 29:10) Gantsi bapalami ba dikamela ba ba se nang maitemogelo ba ngongoregela gore e a kokonela—le fa o e palame nako e khutshwane fela!
Gone mme, Rebeka o ne a lebile pele, e bile ga go pelaelo gore o ne a leka go ithuta go le gontsi ka Isake le ka ba lelapa la gaabo mo go Eliesere. Akanya fela monnamogolo yono a ntse a bua le ene fa ba ntse ba itisitse ba ora molelo, a mmolelela ka se Jehofa a se solofeditseng tsala ya Gagwe e bong Aborahame. Modimo o ne a tla dira gore mo losikeng lwa ga Aborahame go tswe mongwe yo o neng a tla tlisetsa batho botlhe masego. Akanya fela kafa pelo ya gagwe e ileng ya phophoma ka boitumelo le kanaanelo ka teng fa a lemoga gore tsholofetso ya ga Jehofa e tla diragadiwa ka yo e tla nnang monna wa gagwe e bong Isake—se se rayang gore e ne e tla diragadiwa le ka ene!—Genesise 22:15-18.
Labofelo, letsatsi lele le re buileng ka lone kwa tshimologong ya setlhogo seno, le ne la fitlha. Fa mokoloko ono o ntse o raletse naga ya Negebe e bile go simolola go nna lotlatlana, Rebeka o ne a bona monna mongwe a tsamayatsamaya mo nageng. Go lebega monna yono a ne a ja marapo a tlhogo. Re bala jaana: “A photsa mo kameleng,”—gongwe e bile a sa e emele gore e khubame—a bo a botsa mokaedi wa gagwe jaana: “Ke mang monna yole yo o tsamayang mo nageng a tla go re kgatlhantsha?” Fa a utlwa gore ke Isake, o ne a ipipa tlhogo ka letsela. (Genesise 24:62-65) Goreng a ne a dira jalo? Go bonala sentle gore seo e ne e le sesupo sa gore o tlotla monna yo a tla mo nyalang. Bangwe gompieno ba ka tsaya gore go dira jalo ke dilo tsa bogologolo. Le fa go ntse jalo, tota banna le basadi ba ka ithuta sengwe mo sekaong sa ga Rebeka sa boikokobetso, ka gonne rotlhe re tlhoka go nna le nonofo eno e e kgatlhang!
Isake yo o neng a le dingwaga di ka nna 40, o ne a sa ntse a hutsafaditswe ke loso lwa ga mmaagwe e bong Sara, yo o neng a tlhokafetse dingwaga di ka nna tharo tse di fetileng. Ka jalo, re ka nna ra swetsa ka gore Isake e ne e le motho yo o lorato le yo o bonolo. Ruri seno e ne e le tshegofatso gore monna yo o ntseng jalo a nyale mosadi wa senatla, yo o ratang go amogela baeng e bile a le boikokobetso! Bobedi jono bo ne jwa tshedisana jang? Baebele e tlhalosa jaana: Isake “a mo rata.”—Genesise 24:67; 26:8.
Tota le rona, morago ga dingwaga di ka nna 3 900, go motlhofo gore re rate Rebeka. Re ka bontsha jang gore re anaanela bopelokgale, bonatla, moya wa gagwe wa go amogela baeng le boikokobetso jwa gagwe? Rotlhe—ba bannye le ba bagolo, banna le basadi, banyalani le ba ba seng mo lenyalong—re tla bo re dira sentle fa re etsa tumelo ya gagwe!
^ ser. 10 Go ne go setse go le maitseboa. Pego eno ga e re bolelele gore Rebeka o ne a diegile thata kwa sedibeng. Ga e bontshe gore ba lelapa la gaabo ba ne ba robetse fa a fitlha kwa gae kgotsa gore mongwe o ne a mo latela go ya go bona gore ke eng fa a diegile kwa sedibeng.
^ ser. 15 Eliesere ga a umakiwe mo pegong eno, mme gone, go bonala e le ene motlhanka yo go buiwang ka ene. Nako nngwe Aborahame o ne a batla gore Eliesere e nne moruaboswa wa dithoto tsotlhe tsa gagwe fa go ne go ka direga gore a se ka a nna le ngwana yo e tla nnang moruaboswa, ka jalo, go bonala e ne e le ene motlhanka yo mogolo le yo Aborahame a neng a mo tshepa thata. Motlhanka wa mo pegong eno le ene o tlhalosiwa ka tsela eno.—Genesise 15:2; 24:2-4.


text:
Puo Ya Setswana (Std. II & III)
No Thumbnail Available
Date
1953
Authors
Tlhapi, P.I
Nthathe, J.S
Journal Title
Journal ISSN
Volume Title
Publisher
Voortrekkers Beperk
Abstract
E re ka barutabana mo dikolong tsa Batswana ba tshwere tau ka mangana, ka ntata ya go tlhokofala ga dikwalo tse di ka lekang go tlhotlhomisa kitso ya puo ya bana ka bophara, fa re lekile go rulaganyetsa bukana ego dirisiwa mo Diemeng II le III. Ka jalo, re solofela ha bothata ba go ruta puo ya rona bo ka dirwa botlhofo ka tiriso ya lokwalonyana. Barutisi ba botlhe ba bana ba Batswana ba tlaa fitlhela ha ka nnete dithuto tsa lokwalo lo di kgotsofatsa keletso ya bona ya bogologolo ya go ka bona tiro e e tshwanang le ye. Re tlaa amogela dikeletso le dikgakollo tsa go ka tlhabolosa dithuto tse di mo lokwalong lo ka boitumelo.
Description
Setswana book
Keywords
Research Subject Categories::HUMANITIES and RELIGION
Citation
1953,Puo Ya Setswana (Std. II & III),Voortrekkers Beperk,Johannesburg.


text:
2019-01-29 at Trento, Italy
2019-02-01 at Trento, Italy
meeting in Trento
2013-11-18 at Bangalore, India
Ponelo pele le maikaelelo
Mongwe le mongwe o tshela mo lafatsheng la gagawe go ya ka kitso ya gagwe le go ya ka seo a se lemogang. Maitemogelo a tlhola seo, puo e letlelela go arologana tlhaloso le batho ba bangwe, ka moo e kgontsha maikaelelo a yona, kitso ke seo re se ithutang ka ka yona ka go ela tlhoko poeletso ya diphetogo go ya ka moo e tlhalosiwang mo puong. Tsamaiso e ene e ntse maemong a, dingwagangwaga go simolola tshimologong ya tlholego go fitlha ga jaana.
Tshimologong ke gore go na le kgonagalo ya gore enthanete e oketsegile ka maatla go akaretsa batho botlhe gore mongwe le mongwe a kopane le motho lekgetlhong lantlha, go buiwa dipuo tseo di farologaneng gape go na le di kitso tse di farologaneng, setso le ngwao. Se se okeditse go kopanela le mefutafuta ya batho bao be re tlamelang ka ditshono tsa go ithuta le go bopa seswa mo go seng kana ka sepe le fa fa go ntse jalo ba re baya mo seeming se se kwa pele go fitisa selekano sa rona sa gokgona go tlhaloganya bontsintsi bo o.
Re dumela gore mafaratlhatlha a a tsweletseng a bokopana jwa lefatshe a go kopanya batho e tlaba lebaka la bongwe mo tlhabololong ya morafe. Loeto la DataScientia ke go ithuta, go tlhaloganya, go farologanya, go kopanya le go matlafatsa mefutafuta ya batho go ya ka tsela eo e lebegang mo enthaneteng. Ponelopele ke gore motswedi wa kitso o tla kgontsha go bula tshono ya setshaba se se botoka gape se akareditswe, elegore o bula tsela ya go tlhaloganya popagano e e tlisang boleng ba go tshidisana mmogo. Go dirisiwa mokgwa wa dipalo mo go tseneletseng ka thuto ya tekanyo eo e farologaneng. Tlhopho ya di yunibesiti jaaka motswedi wa thuto e, e rotloeditse ke tshireletso ya tsona mo bokamosong jwa rona.
DataScientia
DataScientia – Mokgatlho o sa akaretseng merokotso o tlileng go thewa mo isagong o maikemisetso eleng go aga le so simolola ditirelo tse di lebeletseng baagi thata thata go rotloetsa le go phatlhalatsa kitso kakaretso go ya ka go farologana ga batho jaaka e tlhagisitswe mo Interneteng.
DataScientia e tlhokometse le go godisetswa kwa pele ke University of Trento, Lefapha la Information Engineering and Computer Science, ka kgolagano le badirisani mmogo ba ba farologaneng.


text: Ka jalo he, ke khutshwafatso ya pego e e kwadilweng ya batho ba ga Nifae, ga mmogo le ya Baleimene—E kwaletswe Baleimene, ba e leng masalela a ntlo ya Iseraele; ga mmogo le Bajuta le Baditšhaba—E kwadilwe ka mokgwa wa taelo, le gape ka mowa wa seporofiti le wa tshenolo—E kwadilwe e bile e kannwe, mme ya fitlhwa go Morena, gore e sere kgotsa tsa senngwa—Go tla e tswa ka mpho le thata ya Modimo go thanolo ya yone—E kannwe ka seatla sa ga Moronae, mme ya fitlhwa go Morena, go tla pele mo nakong e e tlang, ka tsela ya Moditšhaba—Thanolo ya yone ka mpho ya Modimo.


text:
SETLHOGO SA KA FA NTLE | ITUMELELE TIRO YA GAGO
Tiro ya Diatla
—A e Feletswe ke Nako?
Alex o hemela kwa godimo fa a tsholetsa lebokose le lengwe a le tsenya mo terakeng ya khampani e e fudusang batho e a berekang kwa go yone. O ipotsa jaana: ‘Goreng ke ntse ke dira tiro eno e e sa nkiseng gope? A ke tla dika ke atlegile? Botshelo jwa me bo ne bo ka nna botoka fa ke ne ke sa patelesege go bereka!’
Fela jaaka Alex, batho ba bantsi gompieno ga ba rate tiro ya diatla. Makheneke wa dikoloi yo o bidiwang Aaron, a re: “Batho ba bantsi ba tsaya gore ditiro tse go tweng ke tsa maemo a a kwa tlase ga di a ba tshwanela. Ba na le boikutlo jwa gore: ‘Fela fa nka bona tiro e nngwe e e botoka, ke tlile go tlogela eno.’”
Goreng batho ba bantsi ba tsaya gore tiro ya diatla ga e a ba tshwanela? Gongwe ba tlhotlhelediwa ke metswedi ya tshedimosetso e e bontshang gore botshelo jo go tweng bo monate ke jwa manobonobo jwa go tlhaba kgobe ka mmutlwa. Matthew yo o baakanyang dilo a re: “Batho ba akanya gore go tla nna thata gore o atlege fa o dira tiro ya diatla.” Motlhokomedi wa lefelo e bong Shane le ene o lemogile seo. A re: “Batho ga ba tlhole ba direla tuelo ya letsatsi.”
Ka fa letlhakoreng le lengwe, batho ba bantsi ba ba atlegileng ba itumelela tiro ya diatla. Daniel wa dingwaga di le 25 yo o dirang tiro ya go aga, a re: “Ke akanya gore tiro ya diatla e itumedisa tota, segolobogolo fa e dirwa ka boikaelelo jo bo siameng.” Andre wa dingwaga di le 23, o dumalana le seo. A re: “Ke tsaya gore o tshwanetse go itumelela tiro o bo o e rate. Go goga dinao go ka se dire gore o itumele—go tla go lapisa!”
Daniel le Andre ba thusitswe ke eng go leba tiro ka tsela e e siameng? Ka bokhutshwane fela, re ka re ba thusitswe ke go dirisa melaometheo ya Baebele. Baebele ga e kgale tiro ya diatla, go na le moo e rotloetsa tiro ya bonatla le go itshoka. Le fa go ntse jalo, ga e re kgothaletse fela go bereka mme e re bontsha le kafa re ka itumelelang tiro ya rona ka gone.
Ke melaometheo efe ya Baebele e e ka go thusang go kgotsofalela tiro ya gago? Re go kgothaletsa go sekaseka mengwe ya yone e e tlhalosiwang mo setlhogong se se latelang.


text:
TSELA YA GO ITUMELA
Botsogo jo bo Siameng le go Itshoka
BOLWETSE JO BO SA FOLENG KGOTSA GO GOLAFALA DI KA FETOLA BOTSHELO JWA MOTHO. Monna mongwe yo o kileng a bo a itekanetse e bile a le matlhagatlhaga yo o bidiwang Ulf, o ne a bua jaana fa a sena go golafala: “Ke ne ka nna le kgatelelo ya maikutlo. Ke ne ka felelwa ke maatla le bopelokgale . . . Ke ne ke ikutlwa ke se motho wa sepe.”
Se se diragaletseng Ulf se bontsha gore ga go na ope yo o ka laolang botsogo jwa gagwe. Le fa go ntse jalo, go na le se re ka se dirang go fokotsa ditshono tsa go koafala mo mmeleng. Mme go tweng fa re nna le botsogo jo bo bokoa? A seo se dira gore re se ka ra tlhola re itumelela botshelo? Ga go jalo! Mme a re simolole ka go sekaseka melaometheo e e re thusang go nna le botsogo jo bo siameng.
NNA “TEKATEKANO.” (1 Timotheo 3:2, 11) Boammaaruri ke gore, go ja kgotsa go nwa bobe ga go a siamela botsogo jwa rona e bile go tlhoka madi a mantsi! “O se ka wa nna mo gare ga ba ba nwang beine bobe, mo gare ga ba ba jang nama bobe. Gonne letagwa le yo o jang bobe ba tla humanega, mme kotselo e tla apesa motho dikatana.”—Diane 23:20, 21.
O SE KA WA LESWAFATSA MMELE WA GAGO. “A re intlafatseng leswe lengwe le lengwe la nama le moya.” (2 Bakorintha 7:1) Batho ba leswafatsa mebele ya bone ka go goga motsoko, go nwa bojalwa bobe kgotsa go dirisa diritibatsi. Mokgatlho wa kwa Amerika wa Centers for Disease Control and Prevention wa re go goga “go tsenya motho bolwetse gape go a golafatsa e bile go ka koafatsa karolo nngwe le nngwe ya mmele.”
TSAYA MMELE LE BOTSHELO JWA GAGO E LE DIMPHO TSE DI BOTLHOKWA THATA. “Ka [Modimo] re na le botshelo mme re a tshikhinyega e bile re gone.” (Ditiro 17:28) Re ka bontsha gore re lebogela seo ka go tila go itsenya mo kotsing, e ka tswa e le kwa tirong, fa re kgweetsa kgotsa fa re itlosa bodutu. Ga o tlhoke go ikgolafatsa ka go tshameka metshameko e e kotsi e e dirang gore o itumele ka nakwana!
O SE KA WA ITETLA GO LAOLWA KE MAIKUTLO A A SA SIAMANG. Mogopolo wa gago o dirisana le mmele wa gago. Ka jalo, tila go tlhobaela go sa tlhokege, go phatloga ka bogale, go fufegela ba bangwe Pesalema 37:8 ya re: “Tlogela bogale mme o lese tšararego.” Gape Baebele ya re: “Lo se ka le ka motlha lwa tlhobaela kaga letsatsi le le latelang, gonne letsatsi le le latelang le tla nna le ditlhobaelo tsa lone.”—Mathaio 6:34.kgotsa maikutlo a mangwe a a kotsi.
AKANYA THATA KA DILO TSE DI SIAMENG. Diane 14:30 ya re: “Pelo e e ritibetseng ke botshelo jwa setshedi sa senama.” Gape Baebele ya re: “Pelo e e ipelang e dira sentle jaaka kalafi.” (Diane 17:22) Eo ke kgakololo ya kalafi e e utlwalang. Ngaka nngwe kwa Scotland e ne ya re: “Go farologana le batho ba ba sa itumelang, fa o itumetse ga se gantsi o ka nnang le botsogo jo bo bokoa fa o setse o godile.”
ITHUTE GO ITSHOKA. Fela jaaka Ulf yo re buileng ka ene, re ka nna ra tshwanelwa ke go itshokela maemo a a botlhoko. Le fa go ntse jalo, re ka batla ditsela tse di siameng tsa go itshoka. Bangwe ba gatelelwa ke go kgobega marapo, e leng selo se se dirang maemo maswe le go feta. Diane 24:10 ya re: “A o itshupile o kgobegile marapo mo letsatsing la matshwenyego? Maatla a gago a tla tlhaela.”
Gongwe ba bangwe ba dira sengwe gore ba ikutlwe botoka fa ba sena go kgobega marapo. Ba tlwaela seemo. Ba batla ditsela tsa go itshoka. Ke sone se Ulf a se dirileng. A re fa a sena go rapela thata le go akanyetsa kwa teng ka molaetsa wa Baebele o o kgothatsang, o ne a “simolola go batla ditshono tsa go itumela e seng dikgoreletsi.” Gape fela jaaka ba bangwe ba ba lebaneng le diteko tse dikgolo, o ne a ithuta gore go botlhokwa go utlwela ba bangwe botlhoko le go ba tlhomogela pelo mme seo se ne sa dira gore a ba gomotse ka molaetsa wa Baebele.
Monna mongwe yo o bidiwang Steve le ene o ne a le mo seemong se se garolang pelo. Fa a le dingwaga di le 15, o ne a tlhagelwa ke kotsi e e neng ya mo golafatsa. Fa a le dingwaga di le 18, o ne a kgona go dirisa matsogo a gagwe gape. Go tswa foo o ne a ya kwa yunibesithing mme a simolola go dirisa diritibatsi, go nwa bojalwa le go nna le boitsholo jo bo sa siamang jwa tlhakanelodikobo. O ne a nna le tsholofelo fa a simolola go ithuta Baebele, mme seo sa dira gore a simolole go leba botshelo ka tsela e e siameng le go tlogela mekgwa e e sa siamang. O ne a re: “Ke ne ke sa tlhole ke ikutlwa ke se motho wa sepe. Gone jaanong ke na le kagiso, ke itumetse e bile ke kgotsofetse.”
Mafoko a ga Steve le Ulf a re gopotsa Pesalema 19:7, 8 e e reng: “Molao wa ga Jehofa o itekanetse, o rudisa moya. . . . Ditaelo tse di tswang kwa go Jehofa di thokgame, di dira gore pelo e ipele; taelo ya ga Jehofa e phepa, e phatsimisa matlho.”


text:
O se ka wa nyatsa letsatsi la dilo tse di simologileng di le dinnye (10)
4 Moengele yo o neng a ntse a bua le nna o ne a tla gape mme a ntsosa, jaaka e kete o tsosa mongwe mo borokong.2 Go tswa foo, o ne a nthaya a re: “O bona eng?”Ka jalo, ke ne ka re: “Ke bona setlhomo sa dipone se se dirilweng ka gauta gotlhe+ fela se se nang le sekotlele mo godimo ga sone. Go na le dipone di le supa mo go sone,+ mme dipone tse di kwa godimo ga sone di na le diphaepe di le supa.3 Mme gaufi le sone go na le ditlhare tsa motlhware di le pedi,+ se sengwe se ka fa mojeng wa sekotlele mme se sengwe se ka fa molemeng.”4 Foo ke ne ka botsa moengele yo o neng a bua le nna ka re: “Morena wa me, dilo tseno di kaya eng?”5 Ka jalo, moengele yo o neng a bua le nna o ne a mpotsa jaana: “A ga o itse gore dilo tseno di kaya eng?”Ke ne ka araba ka re: “Ga ke itse, morena wa me.”6 Go tswa foo, o ne a nthaya a re: “Ono ke molaetsa wa ga Jehofa o o yang kwa go Serubabele: ‘“Dilo tseno di tla direga ka moya wa me,+ e seng ka mophato wa masole kgotsa ka maatla a batho,”+ go bua Jehofa wa masomosomo.7 O mang, wena thaba e kgolo? O tla nna naga e e lebala fela+ fa pele ga ga Serubabele.+ Mme ene o tla tlisa leje le le kwa godimo go ntse go goelediwa go twe: “Ruri le a kgatlha! Ruri le a kgatlha!”’”8 Jehofa o ne a bua le nna gape a re:9 “Serubabele o thaile motheo wa ntlo eno ka diatla tsa gagwe,+ mme o tla e wetsa ka diatla tsa gagwe.+ Mme lo tla tshwanelwa ke go itse gore Jehofa wa masomosomo o nthomile kwa go lona.10 Gonne ke mang yo o nyaditseng letsatsi la dilo tse di simologileng di le dinnye?*+ Gonne ba tla itumela fa ba bona mogala o o tlhamalatsang lobota* mo seatleng sa ga Serubabele. Matlho a a supa ano ke a ga Jehofa, mme a ya kwa le kwa mo lefatsheng lotlhe.”+11 Go tswa foo, ke ne ka mmotsa jaana: “Ditlhare tseno tse pedi tsa motlhware di kaya eng, se se ka fa mojeng le se se ka fa molemeng wa setlhomo sa dipone?”+12 Ke ne ka mmotsa lekgetlo la bobedi ka re: “Dikalana* tsa ditlhare tse pedi tsa motlhware tse di tshololang leokwane la mmala wa gauta ka ditšhupu tse pedi tsa gauta di kaya eng?”13 Ka jalo, o ne a mpotsa jaana: “A ga o itse gore dilo tseno di kaya eng?”Ke ne ka araba ka re: “Ga ke itse, morena wa me.”14 O ne a re: “Dilo tseno di emela batlodiwa ba babedi ba ba emeng fa thoko ga Morena wa lefatshe lotlhe.”+


text:
Sereto sa Bakwena ba Mogopa***
*SE TLHAPA KA BOLELE, MOSAMO WA GAGO E LE MOTLHABA, SE INGWA KA LETHLAKA LA NOKA E KGOLO YA ODI.
*KWENA E NTSHO YA BA MODIANA TAU, FIFI LA MOKWENA E ERENG ETSWA E TLHOLLA BAIMANE, E TSWE E EME KA MAROO KWITHING BA RE GASE YA O DI KE YA KWA LEGAPYANE
*KGAGARAPA YA MANGANA, TLHASEDI KWA MMAMETLHAKE E TLHASETSE METSENG YA BATHO, E TLHASETSE LE BO RAMPOTSOKWANE A MATEBELE.
*YA RE BOSIGO KA MANTOBONTOBO BARATANI BA SANTSE BA LETSE. NGWETSI YA TSWA E TSHOTSE LEKGABE, BA RE O TSHABANG O NTSE O LE MOGATSA MOGALE, O NTSE O LE MOGATSAA SE IKOKOBETSI TSIBIGO,
*KWENA E TSENE LE KGOMO SEFELONG, E TSENE LE KGOMO BODIBENG BOTSHO, BENG KGOMO BA OKA OKA BODIBA BA KGETLHA MADUBU LE KA MEGOKARE. BA BONEGA BODIBA JO BO TSENWENG KE KGOMO GA SUTLHA TSHWAANA GA SUTLHA THAMAGANA E NTSE E LE KGOMO TSA BOGADI.
*A RE KE MOKWENA WA PHUTHA BATHO DINAO BOSIGO, E RE BOSA O BA PHUTHULLE GORE, YO O LORANG LEHUMA A LE ITORELE, YO O LORANG PULA A E RE LORELE. A PULA ENELE BAKWENA PELE, MME MORAGO E BO E NELE BA AGISANE LE BADITSHABA E SENG GONGWE BA RE FUFAGELA , AITSANE PHUFO LE LETLHOO KE MAWELANA.


text:
Karate Baka Isekai
เรื่องย่อ Karate Baka Isekai
ไม่มีเรื่องย่อของ Karate Baka Isekai
คำที่เกี่ยวข้อง Karate Baka Isekai
Karate Baka Isekai, อ่าน Karate Baka Isekai, อ่านการ์ตูน Karate Baka Isekai, อ่านการ์ตูนออนไลน์ Karate Baka Isekai, มังงะ Karate Baka Isekai, Karate Baka Isekai แปลไทย, Karate Baka Isekai TH, Karate Baka Isekai อัพเดทล่าสุด, Karate Baka Isekai manga, Karate Baka Isekai ตอนที่, Karate Baka Isekai ch., ดาวน์โหลด Karate Baka Isekai, Download Karate Baka Isekai, อ่าน Karate Baka Isekai ก่อนใครได้ที่ KingsManga ราชาการ์ตูน


text:
BABADI BA BOTSA . . .
Ke ka Ntlha Yang fa Batho Bangwe ba sa Bidiwe ka Maina mo Baebeleng?
Mo bukeng ya Baebele ya Ruthe, monna mongwe yo o neng a gana go dira tiro ya gagwe go ya ka Molao wa ga Moshe o bidiwa Mokètè. (Ruthe 4:1-12) A re tshwanetse go swetsa ka gore batho botlhe ba ba sa umakiweng ka maina ba bosula kgotsa ga ba botlhokwa?
Nnyaa. Ela tlhoko sekai se se farologaneng le seno. Fa Jesu a ne a baakanyetsa sejo sa gagwe sa bofelo sa Tlolaganyo, o ne a laela barutwa ba gagwe gore ba tsene “mo motseng kwa go Mokètè [“monna mongwe,” The New English Bible]” mme ba baakanye dilo kwa legaeng la gagwe. (Mathaio 26:18) A re ka fopholetsa gore monna yo go tweng ke “Mokètè” mo temaneng eno e ne e le monna yo o bosula kgotsa gore a o ne a se botlhokwa gore a ka bidiwa ka leina? Nnyaa le eseng; “monna mongwe” yo go buiwang ka ene fano go bonala e ne e le morutwa wa ga Jesu. E re ka leina la gagwe le ne le se botlhokwa thata mo pegong eno, le ne la tlosiwa.
Mo godimo ga moo, pego ya Baebele e na le maina a batho ba le bantsi ba ba bosula; gape e na le dikai tsa batho ba le bantsi ba ba ikanyegang ba ba sa bidiweng ka maina. Ka sekai, leina la ga Efa, mosadi wa ntlha le a itsege. Le fa go ntse jalo, go nna pelotshetlha le go tlhoka kutlo ga gagwe go ne ga dira gore Adame a leofe e bile go dirile gore rotlhe re diragalelwe ke dilo tse di bosula. (Baroma 5:12) Go farologana le moo, mosadi wa ga Noa ga a bidiwe ka leina mo Dikwalong, mme re ithuta go le gontsi ka go intsha setlhabelo ga gagwe, go nna boikobo ka go ema monna wa gagwe nokeng mo tirong ya gagwe e e botlhokwa. Go bonala sentle gore go ntshiwa ga leina la gagwe ga go bolele gore ga a botlhokwa kgotsa gore Modimo o ne a sa mo amogele.
Go na le batho ba bangwe ba ba sa bidiweng ka maina mo pegong ya Baebele ba ba nnileng le seabe se segolo mo boikaelelong jwa ga Jehofa. Akanya ka mosetsanyana wa Moiseraele yo e neng e le lelata mo ntlong ya ga Naamane, molaodi wa masole a Siria. Ka bopelokgale, o ne a bolelela mong wa gagwe e bong mosadi wa ga Naamane gore go na le moporofeti wa ga Jehofa kwa Iseraele. Seno se ne sa lere kgakgamatso e kgolo. (2 Dikgosi 5:1-14) Morwadie moatlhodi wa Iseraele, Jefetha, le e ne o tlhomile sekao se se molemolemo sa tumelo. O ne a itima tshiamelo ya go nyalwa le go nna le bana gore a diragatse maikano a rraagwe a neng a a dirile. (Baatlhodi 11:30-40) Ka tsela e e tshwanang, go na le bakwadi ba dipesalema di le 40 ba ba sa umakiweng ka maina mmogo le baporofeti ba ba sa bidiwang ka maina ba ba neng ba dira dikabelo tsa bone ka boikanyegi.—1 Dikgosi 20:37-43.
Gongwe sekai se sengwe gape se se kgatlhang ke sa baengele ba ba ikanyegang. Go na le dimilione di le makgolo tsa bone, mme ke ba le babedi fela ba ba bidiwang ka maina mo Baebeleng—Gabariele le Mikaele. (Daniele 7:10; Luke 1:19; Jude 9) Ba bangwe botlhe ga ba bidiwe ka maina mo dipegong tsa Baebele. Ka sekai, Manoa, rraagwe Samesone, o ne a botsa moengele mongwe jaana: “Leina la gago ke mang, gore fa lefoko la gago le diragala re kgone go go tlotla?” O ne a mo araba jaana: “Tota ke ka ntlha yang fa o botsa leina la me?” Ka botlhale, moengele yoo o ne a gana go amogela tlotlo e e neng e tshwanetse Modimo fela.—Baatlhodi 13:17, 18.
Baebele ga e tlhalose lebaka la go bo bangwe ba bidiwa ka maina fa ba bangwe ba sa bidiwe ka maina. Mme re ka ithuta go le gontsi go tswa mo bathong ba ba ikanyegang ba ba neng ba direla Modimo kwantle ga go batla go tuma kgotsa go tseelwa kwa godimo.


text:
Primary tabs
Pegelo ya Kopano ya Kabinete e e Tshwerweng ka Tiriso ya Mafaratlhatlha a Ditlhaeletsano tsa Dibidio ya Laboraro, 18 Ngwanaitseele, 2020
A. Merero ya ga Jaanong
1. Samiti ya bo 12 ya Brazil, Russia, India, China le Aforika Borwa (BRICS)
1.1. Kabinete e amogela dipoelo tsa Samiti ya bo 12 ya BRICS eo e neng e eteletswe pele ke Moporesidente Cyril Ramaphosa. Samiti eno e e neng e tshwerwe ke Moporesidente Vladimir Putin wa Fetereišene ya Russia, e atlhaatlhile seabe sa tirisanommogo ya BRICS mo tsepamong ya lefatshe lotlhe, mo karolelanong ya pabalesego le mo kgolong ya boitshimoledi.
1.2. Dipoelo di tsenyeletsa go amogelwa ga Togamaano e e lebilweng sešwa ya Bolekane go Ikonomi ya BRICS (2020-2025) le go amogelwa ga Togamaano ya Twantsho ya Borukhutlhi. Maikano a Moscow ao a amogetsweng kwa bokhutlong jwa sammiti, gareng ga tse dingwe, a tlhalositse tshegetso ya Morero wa 2063 wa Mokgatlhotshwaraganelo wa Aforika (AU) le maiteko a a isang go tsenogare e e matlafetseng le tlhabololo mo kontinenteng, go tsenyeletsa go tsenngwatirisong ga Tumelano ya Kgaolo e e Gololosegileng ya Kgwebisano ya Kontinente ya Aforika.
1.3. Gape samiti e etse tlhoko tswelopele e e fitlheletsweng ke AU mo go samaganeng le dikgala tsa mafaratlhatlha, bogolosegolo mo gare ga letlhomeso la Bolekane jo Bontšhwa go Tlhabololo ya Aforika, le botlhokwa jwa go tsweletsa dipeeletso go tshegetsa tlhabololo ya intaseteri, tlhama ditiro, netefatsa go nna teng ga dijo, lwantsha bohuma le go neelana go kgolo e e tswelelang ya Aforika.
2. Loeto la Tiro la Moporesidente wa Malawi
2.1. Kabinete e amogela katlego e e sa tswang go diragala ya Loeto lwa Tiro go Aforika Borwa ya maloko a Puso ya Malawi a eteletswe pele ke Moporesidente Lazarus Chakwera. Kopano magareng ga Moporesidente Chakwera le Moporesidente Ramaphosa e sekasekile merero ya matlhakorepedi, merero ya kgaolo le merero ya kontinente eo e leng mo dikgatlhegong tsa bona ka bobedi.
2.2. Aforika Borwa e itlamile go atolosa le go natlafatsa dikamano le Malawi ka go dirisa kgwebisano le peeletso tse di oketsegileng ka maikaelelo a go fitlhelela matshelo a a namatsang mo dinageng tsoo pedi. Dinaga tse pedi tseno di na le dikamano tse di namatsang tse di simolotseng dingwaga di le dintsi tse di fetileng.
2.3. Kabinete gape e nopoletswe ka ga morero wa ga Rre Shepherd le Mme Mary Bushiri, bao ba tshabetseng kwa Malawi fa ba sena go gololwa kwa kgolegelong ka beile ya R200 000 mongwe le mongwe go latela ditatofatso tsa bonweenwee le tsa bogodu jwa go fitlha modi wa madi.
2.4. Kabinete e kgotsofaditswe ke mokgwa oo Setlhopha sa Bosiamisi, Thibelo ya Bosenyi le Pabalesego se samaganeng le morero ono ka ona mme setlhopha seno se tla baya baagi mo dinakong ka ga dikgato tse di dirilweng tse di mabapi le morero ono. Dikgato tsa gore ba busediwe mo nageng eno di setse di boloditswe.
3. Ditlhophotlaleletso tsa Bommasepala
3.1. Kabinete e tlotlomatsa Khomišene e e Ikemetseng ya Ditlhopho tebang le ditlhophotlaleletso tse di atlegileng, tse di neng di tshwerwe kwa dikgaolong di le 95 go ralala le bommasepala ba le 55 ka Laboraro, 11 Ngwanaitseele 2020. Ditlhopho tsa Bommasepala e sale di ntse di le botlhokwa mo go tokafatseng temokerasi ya rona mo dikgaolong le mo dimasepaleng.
3.2. Kabinete e lebogile maAforika Borwa otlhe ao a nnileng le seabe mo ditlhophotlaleletsong, tseo e neng e le tsa ntlha morago ga gore ditiro tsotlhe tsa ditlhopo di sekegelwe ka kgwedi ya Mopitlwe ka ntlha ya leroborobo la Bolwetse jwa Mogare wa Corona (COVID-19).
4. Matsatsi a le Matlhano a Bosetšhaba a Khutsafalo
4.1. Kabinete e kopile maAforika Borwa go tsaya karolo mo matsatsing a le tlhano a khutsafalo go gopola bao ba latlhegetsweng ke matshelo a bona ka ntlha ya bolwetse jwa COVID-19 le ka ntlha ya tirisodikgoka e e ikaegileng ka bong le dipolao tsa basadi (GBVF). Difolaga tsa bosetšhaba tsotlhe di tla digiwa go le gonnye ka nako ya matsatsi a le matlhano a kutlobotlhoko go tloga ka Laboraro, 25 Ngwanaitseele go fitlha ka Latshipi, 29 Ngwanaitseele 2020.
4.2. E le sesupo sa go tshwaragana go bontsha tlotlo le go gopola bao ba latlhegetsweng ke matshelo ka ntlha ya mogare wa COVID-19 le GBVF, baagi botlhe ba rotloediwa go apara diaparo le mekgabiso e e bontshang khutsafalo go ikaegilwe ka moetlo, setso le tumelo ya bona.
5. Go Saeniwa ga Leano le Legolo la Sukiri
5.1. Kabinete e amogela go saeniwa ga Leano le Legolo la Intaseteri ya Sukiri ke Tona Thoko Didiza wa Lefapha la Temothuo, Pusetsodinaga le Tlhabololo ya Metsemagae le lephata la intaseteri ya sukiri. Leano la Pakatelele ka Sukiri le batla go tsaya kgato ya ka bonako go sireletsa diketekete tsa ditiro, matshelo a magae le dikgwebo, le ka nako e le nngwe e tlhama maikaelelo a mantšhwa tebang le isago, eo e batlang go tlhama metswedi e e farologaneng ya lotseno la batlhagisi, le go neela ka ditšhono tse di botlhokwa tse dintšhwa tsa tiro.
5.2. Intaseteri ya sukiri ke mothapi yo o botlhokwa wa badiri le go nna motswedi wa matshelo a palo e kgolo ya baagi ba metseselegae.
B. Ditshwetso tsa Kabinete
1. Togamaano ya Bosetšhaba ya Go Ema Kgatlhanong le Bonweenwee (NACS)
1.1. Kabinete e atlenegisitse NACS eo e neelanang ka letlhomeso la tsenogare ya bosetšhaba. Togamaano eno e diragaditswe go latela dipuisano tsa bosetšhaba le makala a a farologaneng, go tsenyeletsa le dikgwebo, puso le baagi. Setlhopha sa Tshupetso sa NACS, se se dirwang ke kemedi ya baagi, barutegi, bagwebi le batlhankedipuso, se tshegeditse go kwalwa ga togamaano eno.
1.2. NACS e samagana le dikarolo tse di botlhokwa di le thataro, tseo di tsenyeletsang go rotloetsa baagi go tsaya karolo, go ntsha mosi ka sekhurumelo mabapi le ditiro tsa bobodu, botshepegi le go tlhoka bofitlha; go godisa bokgoni jwa badiri jwa go dira ka manontlhotlho, go tokafatsa tsamaiso ya puso mo ditheo tsa taolo, le go matlafatsa tlamelo ya didirisiwa le tsamaiso ya tiragatso ya tiro le go tsaya maikarabelo.
1.3. Togamaano eno gape e tshitshinya gore go nne le Khansele ya Bosetšhaba ya Kgakololo ya Go Ema Kgatlhanong le Bonweenwee mo khansele eno e tla dirang jaaka setheo se se netefatsang gore maemo a elwa tlhoko ka bontsi, go rwalwa maikarabelo e bile go nna le botlhoka bofitlha. Setlhopha seno sa nakwana se tla simolola tsamaiso ya go tlhama setheo se se tlhomameng seo se tla ikarabelang go Palamente ka tlhamalalo.
2. Togamaano ya Bosetšhaba ya Katoloso ya Mafelo a a Sireleditsweng (NPAES)
2.1. Kabinete e atlenegisitse go tsenngwatirisong ga NPAES e e kwalolotsweng sešwa. Go ne ga atlenegisiwa gore togamaano eno e romelwe go sekasekiwa ke baagi gore ba ntshe se se mo mafatlheng a bona ka yona ka Ngwanaitseele 2018. Dikgato tseno tsa go batla maikutlo a baagi di bakile gore dikarolo di le dintsinyana di kwalolwe sešwa le go akarediwa mo dikgaolong di le robongwe tsa togamaano eno.
2.2. Aforika Borwa ke e nngwe ya dinaga tse di humileng go gaisa go lebeletswe dimela le diphologolo tse di farologaneng. E tsewa jaaka e nngwe ya dinaga di le tharo tse di kwa godimo tse di nang le mefutafuta ya ditshedi le dijalo mo lefatsheng. Go tlhokomela le go boloka ditshedi le dimela tseno tse di botlhokwa tse di farologaneng gape go nna le seabe mo go tlhameng ditiro ka go dirisa Bojanala le mananeo a tshireletso ya tlhago, le gape ka go dira jaaka mafelo a go dira dipatlasiso tsa saense.
3. Letlhomeso le le Baakantsweng la Bosetšhaba la Ditshedi le Dimela tse di Farologaneng (NBF)
3.1. Kabinete e atlenegisitse go phasaladiwa ga NBF gore setšhaba se dire ditshwaelo. Seno ke leano la lephata la tiro go samagana le matshosetsi a go lobela dintshi dimela le ditshedi tsa rona tse di farologaneng a a ribolotsweng mo nakong ya fa go ne go diriwa dipatlisiso tsa saense mabapi le maemo a ditshedi le a dimela tse di farologaneng mo tikologong ya Aforika Borwa tse di dirilweng ke Setheo sa Bosetšhaba sa Dimela le Ditshedi tse di Farologaneng tsa Aforika Borwa ka 2019.
3.2. Mafelo a a botlhokwa go gaisa mo pegelong ya dipatlisiso tsa bona e amana le ditikologo tsa metsi a a foreshe, dinoka le bokopanelo jwa dinoka le mawatle jo bo nang le ditlhapi le metsi a a foreshe ka ntlha ya fa ditlhapi e leng tsona tse di mo kotsing go gaisa ditshedi tse dingwe tsotlhe.
4. Leano le Legolo la Lephata la Kgwebo ya Dikgwa (CFS) la Aforika Borwa (2020-2025)
4.1. Kabinete e atlenegisitse go tsenngwa tirisong ga Leano le Legolo la CFS, leo go dumelanweng ka lona ke intaseteri, puso le bodiri. Leano le baya maleka ditshiamelo tsa tikologo, ikonomi le tsa loago go tswa go didiriswa tsa dikgwa.
4.2. E tsenyeletsa mafelo a totilweng a le supa a a botlhokwa: (a) go atoloswa ga sediriswa sa dikgwa le tlhokomelo/tshireletso, (b) phetolo ya lephata, (c) koketso ya boleng le tsamaiso, (d) bogodu jwa dikota le ditiro tse di seng mo molaong, (e) patlisiso, tlhabololo, boitshimoledi le tlhabololo ya bokgoni, (f) dikgoreletsi dikgolo go kgolo ya lephata le (g) kgolo ya setheo.
5. Letlhomeso la Bosetšhaba la Tiragatso le le Mabapi le go Fetola Tirelo tsa Setšhaba go Nna tsa Porofešinale
5.1. Kabinete e atlenegisitse go phasaladiwa ga letlhomesokakangwa la bosetšhaba la tiragatso go fetola Tirelo tsa Setšhaba go nna tsa porofešinale. Seno se tsamaisana le maitlamo a a dirilweng ke tsamaiso ya borataro go tlhama Tirelo tsa Setšhaba tse di nang le bokgoni, boitshwaro le kgolo.
5.2. Letlhomeso le tshitshinya dintlha tse di botlhokwa di le tlhano tsa boporofešinale tseo di tla etelelwang pele ke Sekolokatiso sa Bosetšhaba sa Puso (NSG), ka tirisano le ditheo tse di farologaneng tsa thuto. Dintlha tse tlhano tseno tsa botlhokwa di tsenyeletsa tlhopo ya pele o letlelelwa le tlhopho mo gare ga Bodiredipuso; kamogelo le katiso; botsamaisi jwa thulaganyo le tiragatso; thuto e e tswelelang le kgolo ya porofešinale, le tswelopele go tiro le ditiragalo tsa tiro.
6. Ditshitshinyo tsa Pholisi go Fetola Molao wa Botsamaisi jwa Tsamaiso ya Tirelo ya Setšhaba (PAMA) wa 2014 le Molao wa Tirelo ya Setšhaba (PSA) wa 1994
6.1. Kabinete e atlenegisitse ditshitshinyo go pholisi eo e batlang go fetola PAMA, 2014 (Molao wa bo 11 wa 2014) le PSA, 1994 (Moloa wa bo 103 wa 1994). Gareng ga tse dingwe, ba tshitshinya Tirelo ya Setšhaba e le nngwe, go tshola maemo a NSF e le lefapha la bosetšhaba le go tlhalosa karolo ya Kantoro ya Kobamelo ya Maemo a Boitekanelo go lebeletswe, mekgwa ya tomagano ya ditlwaelo le maemo mo tsamaisong ya setšhaba.
6.2. Ditshitshinyo tsa pholisi tsa PSA di tsenyeletsa go tlhalosa ditlhogo tsa mafapha mo Kantorong ya Tonakgolo le ya Moporesidente, le gape go baakanya dingwe tsa dintlha tse di bakiwang ke dikatlholo tsa kgotlatshekelo.
6.3. Diphetolo di ikaegile ka go tsweletsa itshimolelo ya Tsamaiso e le Esi ya Setšhaba le go diragatsa diphetogo tsa pholisi jaaka di bonetswepele go Leano la Tlhabololo la Bosetšhaba go aga tirelo ya setšhaba e e porofešinale.
6.4. Itshimolelo ya Tsamaiso e e Esi ya Setšhaba e tshegediwa ke theo go netefatsa thebolo ya ditirelo e e nonofileng, e na le boleng, e e tshwaraganetsweng le go nna maikarabelo.
7. Pholisi ya Tsamaiso ya Ditokomane tsa Boitshupo tsa Semmuso
7.1. Kabinete e dumeletse gore Pholisi ya Tsamaiso ya Ditokomane tsa Boitshupo tsa Semmuso e ka romelwa kwa baaging gore ba ntshe se se mo mafatlheng a bona. Pholisi e tshitshinya palo ya diphetogo, go tsenyeletsa go baakanya Molao wa Ditokomane tsa Boitshupo wa ngwaga wa 1997 (Molao wa bo 68 wa 1997) le Molao wa Phetolo ya Tlhaloso ya Bong le Maemo a Bong wa ngwaga wa 2003 (Molao wa bo 40 wa 2003) go di tsamaisa le Molaotheo wa Rephaboliki ya Aforika Borwa wa 1996 le Molao wa Tshireletso ya Dintlha tsa Tshedimosetso ka Motho yo Mong wa ngwaga wa 2013 (Molao wa bo 4 wa 2013).
7.2. Gape e tshitshinya tsenogare ya Rejisetara ya Baagi ya Bosetšhaba go kgontsha pono e le nngwe ya motho ka dipopego go kopana le ditsamaiso tse dingwe tsa tsamaiso ya boitshupo tsa puso le tsa lephata la poraefete. E tla kopanya ditsamaiso tsa ga jaana go Tsamaiso ya Boitshupo ya Bosetšhaba eo e dirang ka baometriki. Rejisetara e ntšhwa e e tshitshingwang ya baagi e tla nna karolo ya motheo wa makwaloitshupo a semmuso a seileketeroniki e leng se se tla dirisiwang mo diraleng tsa puso le mo go tsa makala a poraefete.
8. Molao wa Ditsamaiso tsa Dithata tsa go Tlhoma Palamente ya AU tse di Mabapi le Palamente ya Dinaga tsa Aforika (PAP)
8.1. Kabinete e atlenegisitse go romelwa ga Molao wa Ditsamaiso tsa Dithata tsa go Tlhoma Palamente ya AU go PAP go netefadiwa. Gore tsamaiso eno e diragale, dinaga tsa maloko di tshwanetse go o netefatsa ka go dirisa dipalamente tsa bona tse di farologaneng. Aforika Borwa ke moamogela baeng ba PAP, eo e leng lephata la molao la AU.
C. Melaotlhomo
1. Phetolo ya Molaotlhomo wa Dikgwebopotlana (NSEA) wa 2020
1.1. Kabinete e atlenegisitse go phasaladiwa ga NSEA go bona ditshwaelo tsa setšhaba, eo e batlang go fetola Molao wa Bosetšhaba wa Dikgwebopotlana wa ngwaga wa 1996 (Molao wa bo 102 wa 1996). Diphetolo di tla neelana ka gore Kantoro ya Tirelo ya Ombate ya Dikgwebopotlana le go fedisa metheo ya go tlhomiwa ga Lephata la Kgakololo.
1.2. Molaotlhomo o atolosa phitlhelelo go bosiamisi go dikgwebopotlana ka go dirisa Tirelo tsa Ombate, eo e tla neewang tiro ya go tsaya tsia le go rulaganya ditletlebo tsa dikgwebopotlana.
1.3. Go tsenngwa tirisong ga diphetolo tseno go tla bona tsepamo e kgolo go lephata le tšhono ya ikonomi e e tsweletseng pele ka go dirisa dikgwebopotlana, magareng le tse dinnye go tlhama ditiro.
2. Phetolo ya Molaotlhomo wa Setheo sa Bosetšhaba sa Tlhabololo ya Bašwa (NYDA)
2.1. Kabinete e atlenegisitse go romelwa ga Phetolo ya Molaotlhomo wa NYDA go bona ditshwaelo tsa setšhaba. Diphetolo di tla tokafatsa nonofo ya tiro ya NYDA mo go atoloseng phitlhelelo ya yona le go oketsa tsibogelo go ditlhoko tsa bašwa.
2.2. Palo ya Bašwa e ka dira tharo ya setšhaba sa Aforika Borwa mme go tsenngwa tirisong ga Molaotlhomo ono go tla thusa mo go nneng le seabe se se isang go kago ya bokgoni jo bo kwa godimo jwa bodiri le gape go oketsa tshegetso go kgwebo. Seno se tla nna le seabe mo go samaganeng le dikgwetlho tse tharo tsa kgolo tsa bohuma, go sa lekalekaneng le botlhokatiro.
D. Ditiragalo tse di Tlang
1. Matsatsi a le a 16 a Kemokgatlhanong le go Bogisiwa ga Basadi
1.1. Kabinete e atlenegisitse thitokgang: Bosiamisi jwa Ikonomi ya Basadi mo Aforika Borwa e e senang tirisodikgoka le go sa kgetholole ka bong” tebang le letsholo la Matsatsi a le 16 a Kemokgatlhanong le go Bogisiwa ga Basadi, leo le leng ntlhakgolo ya letsholo la Matsatsi a le 365 kgatlhanong le GBVF. Ka ntlha ya melao ya Maemo a Bosetšhaba a Matlhotlhapelo ao a thibelang dikopano tse dikgolo, Moporesidente Ramaphosa o tla thankgolola letsholo leno ka tiriso ya mafaratlhatlha a ditlhaeletsano tsa dibidiyo ka Laboraro, 25 Ngwanaitseele 2020. Leanotiro la go Samagana le Ditiragalo tsa Tshoganyetso la go lwantsha GBVF leo le neng le atlenegisitswe ka 2019 le simolotse go nna le seabe go tshegetsa batswasetlhabelo; go oketsa matsholo a go bula baagi matlho le a go thibela ditiragalo; go tokafatsa melao le dipholisi; go tsholetsa matlafatso ya basadi mo ikonoming; le go gagamatsa tsamaiso ya bosiamisi jwa bosenyi.
1.2. Leanotogamaano la Bosetšhaba (NSP) le le amogetsweng, leo le neetsweng Moporesidente Ramaphosa ngwaga ono o sale mošwa, le tsweletsa tsenogare ya go samagana le tshoganyetso eo e simolotsweng ka 2019. Komiti ya Ditona ka ga GBVF e e eteletsweng pele ke Tona ya Lefapheng la Basadi, Bana leBatho ba ba Tshelang ka Bogole mo Kantorong ya Moporesidente, Mme Maite Nkoan-Mashabane, le tswelela go tsamaisa ditiro tsa ka gale tsa mananeo a NSP.
2. Letsatsi la Lefatshe la Aids – 1 Sedimonthole 2020
2.1. Thitokgang ya Letsatsi la Lefatshe la Aids ka la bo 1 Sedimonthole 2020: “Re mmogo, Cheka Impilo!” e tlhalosa maikarabelo a mong go netefatsa gore tse re di boneng go fitlha fano mo go samageneng le leroborobo la HIV le bolwetse jwa lehuba (TB) ga ya felela mo moweng.
2.2. Aforika Borwa e na le palo e e kwa godimo ya leroborobo la HIV mo lefatsheng, ka bokana ka dimilione di le 7.7 tsa batho ba ba tshelang ka mogare wa HIV, le go dira palo ya tharong ya ditshwaetsego tse dintšhwa mo dinageng tsa Borwa jwa Aforika. Batho ba le bantsi jaanong ba dira diteko tsa HIV. Aforika Borwa e na le lenaneo le legolo mo lefatsheng la kalafi ya anthirethobaerale. Ke naga ya ntlha mo dinageng tse di mo kgaolong e e kwa tlase ya Aforika go atlenegisa ka botlalo gore Melemo ya go Nwewa Pele o ka Gosomela mo Bolwetseng e ka nwewa, eo ga jaana e neelwang batho ba ba leng mo kotsing ya go ka tshwaetsega.
2.3. Kabinete e kopa MaAforika Borwa go latela dikgato di le tharo tsa Cheka Impilo : Ya ntlha, tlhola boitekanelo jwa gago, dira teko ya HIV le ya TB mahala kwa tleliniking e e gaufi le wena. Ya bobedi, tsaya dikgato gang fa o sena go itse dipoelo tsa diteko tsa gago, simolola go tsaya kalafi ya gago ka gangwe kgotsa o tswelele go tsaya kalafi ya gago. Ya bofelo, tshela ka botlhale, tshela o itekanetse ka go efoga maitsholo a thobalano a a kotsi, efoga mekgwatlwaelo e e sa siamang, le go ja dijo tse di itekanetseng tse di nang le dikotla.
3. Samiti ya Setlhopha sa Baeteledipele ba Dinaga di le 20 (G20)
3.1. Moporesidente Ramaphosa o tla etelela pele kemedi ya Aforika Borwa kwa Samiting ya Baeteledipele ba G20 e e tla tshwariwang ka tiriso ya mafaratlhatlha a ditlhaeletsano dibidiyo ka Lamatlhatso, 21 Ngwanaitseele le Latshipi, 22 Ngwanaitseele.
3.2. Samiti ya Baeteledipele ba G20 e rulagantswe ke Bogosi jwa Saudi Arabia go tsepamisitswe mogopolo mo go matlafatseng tirisanommogo ya lefatshe mo ntlheng ya setlhogo sa “Go Tlhagisa Ditšhono tsa Ngwagakgolo wa bo 21 gore Botlhe ba Iponele Tsona”. Samiti eno go solofelwa gore e tla goga kwa pele maiteko a boditšhabatšhaba go tlhagisa dikgato tse di galefileng tse di tsamaisiwang ka tolamo go lwantsha leroborobo la COVID-19, go sireletsa ikonomi ya lefatshe le go tokafatsa tirisanommogo ya boditšhabatšhaba.
3.3. Dipuisano di tla bo di ikaegile ka go matlafatsa batho, go sireletsa lefatshe le re tshelang mo go lona le go tlhagisa ditshweetso mabapi le dikgwetlho tsa lefatshe ka go dirisa ditharabololo tse di ungwelang bathobatshedi botlhe.
A. Melaetsa
1. Dikakgolo
Kabinete e romela dikakgolo tsa yona le dikeleletso masego go:
- Moporesidente Ramaphosa tebang le go keteka letsatsi la gagwe la botsalo la bo 68 ka Labobedi, 17 Ngwanaitseele 2020.
- Moporesidente Alassane Ouattara le batho kwa Cote d’Ivoire tebang le go tshwara ditlhopho ka katlego.
- Moporesidente yo o sa tswang go tlhophiwa Joseph R Biden wa Amerika, le batho ba Amerika, go latela go tshwara ditlhopho ka katlego.
- Master KG go bo a fentse Sekgele sa Tiro e e Tswileng Diatla mo Kontinenteng ya Aforika kwa MTV EMA go latela pina ya gagwe e e tumileng ya Jerusalema e mo go yona a e opelang a na le Nomcebo Zikode, eo e nnileng e nngwe ya dipina tse di tumileng mo lefatsheng le re tshelang mo go lona.
- Banyana Banyana bao bao ba fentseng metshameko lekgetlo la bone ka go latelana mo Metshamekong ya Kgwele ya Dinao ya Basadi mo Sejaneng sa COSAFA ka dino di le pedi go e le nngwe kgatlhanong le setlhopha sa naga ya Botswana.
- Bafana Bafana bao ba ba garetseng metshameko ya Sao Tome le ya Principe eo e dirileng gore ba nne le matshwanedi a go ka tshamekela Sejana sa Metshameko ya Kgwele ya Dinao ya Dinaga tsa Aforika mo ngwageng wa 2022.
2. Matshidiso
Kabinete e romela matshidiso go:
- Batho na Ghana le balosika le ditsala tsa Moporesidente wa maloba Jerry Rawlings.
- Balosika, ditsala le badirammogo ba Morunikakaretso Rre Kimi Makwetu, yoo nako ya gagwe ya go rola tiro e neng e ya bokhutlong yoo a diretseng naga eno ka matsetseleko le ka boineelo mmogo le go fetola setlwaedi go nna sa go tsaya maikarabelo mo tirisong ya didiriswa tsa puso. Loso lwa ga Rre Makwetu ke tatlhegelo e kgolo mo tirong ya boruni le mo tirong e e tswelelang ya go aga tsamaiso e e nang le maikarabelo. Kabinete e tlhagisitse boikgantsho jwa yona jwa gore Rre Makwetu o ne a tlhophilwe mo Komiting e e Ikemetseng ya Dikgakololo tsa Boruni ya Ditšhaba Kopano, e leng tiro eo re se nang pelaelo gore o ne a tla e diragatsa ka matsetseleko.
- Puso le batho ba Naga ya Palestine go latela go tlhokafala ga Ngaka Saeb Erekat. Ngaka Erekat e ne e le Mokwaledikakaretso wa Komitikhuduthamaga ya Mokgatlho wa Kgololesego wa Palestine, leloko la Komiti ya Bogareng ya Fatah mme e le morutegi yo o itsegeng, Mopalesetina yo a neng a eteletse pele ditherisano tsa kagiso mme e le tsala e re ntshanang se se mo inong ya Aforika Borwa.
E. Bao ba Thapilweng
Go thapiwa gotlhe go tla diragadiwa fa makwalothuto otlhe a netefaditswe mme go amogetswe tetlelelo e e matshwanedi.
1. Setheo sa Taolo ya Khomishene ya Thuanyo, Tsereganyo le Katlholelo:
a. Rre Enos Ngutshane (Modulasetilo);
b. Rre Siobhan Leyden;
c. Rre Kaizer Moyane;
d. Rre Sifiso Lukhele;
e. Mme Riefdah Ajam;
f. Rre Narius Moloto;
g. Rre Bheki Ntshalintshali;
h. Rre Thembinkosi Mkalipi;
i. Mme Thabitha Constance Mametja; le
j. Mme Tshepo Mahlaela.
2. Maloko ao Eseng a Khuduthamaga mo Botong ya Bakaedi ba Koporasi ya Dibetsa ya Aforika Borwa:
a. Moabasatara Jeanette Thokozile Ndhlovu (o thapilwe sešwa);
b. Ngaka Reginald Cassius Lubisi;
c. Ngaka Phillip David Dexter;
d. Mme Refilwe Matenche;
e. Mogeneralemogolo (yo a rotseng tiro) Lungile Christian Pepani;
f. Mme Fundiswa Skweyiya-Gushu;
g. Rre Timothy Mandla Sukazi; le
h. Mme Peta Nonceba Mashinini.
3. Paka ya Borataro ya Khansele ya Boenjenere ya Aforika Borwa:
1. Mme Refilwe Buthelezi;
2. Mme Prudence Madiba;
3. Mme Tshwaraganang Ramagofu;
4. Rre John Daniels;
5. Rre Mashao Lawrence Lebea;
6. Rre Kasango Nyembwe;
7. Rre Simphiwe Nathaniel Zimu;
8. Rre Thembinkosi Cedric Madikane;
9. Rre Sipo Mkhize;
10. Mme Nirvanna Rampersad;
11. Mme Liezl Smith Smith;
12. Mme Refilwe Lesufi;
13. Mme Sarah Skorpen;
14. Mme Abimbola Olukunle;
15. Rre Sandiswa Jekwa;
16. Rre Linda Njomane;
17. Rre Mpho Ramuhulu;
18. Mme Philile Precious Mdletshe;
19. Rre Lesetja Boshomane;
20. Mme Amelia Mtshali;
21. Rre Thulebona Memela;
22. Mme Simangele Mngomezulu;
23. Mme Otilia Mthethwa;
24. Rre Thembinkosi Gamedze;
25. Mme Phumza Zweni;
26. Rre Bhekinkosi Williamson Mvovo;
27. Mme Patronella Fikile Sibiya;
28. Mme Cingisa Mbola;
29. Mme Thulisile Mwelase;
30. Rre Kemraj Ramgobind Ojageer;
31. Rre Enson Muranganwa Mangwengwende;
32. Mme Thandeka Chili;
33. Rre Sifiso Keswa;
34. Mme Sejako Morejwane;
35. Mme Nirasha Sampson;
36. Mme Sewela Mutileni;
37. Mme Nokhana Moerane;
38. Rre Mamadi Isau Mailula;
39. Mme Natalie Skeepers;
40. Rre Matome Edmund Modipa;
41. Ngaka Reginald Sethole Legoabe.
42. Rre Carlo Van Zyl;
43. Rre Ranthekeng Moloisane;
44. Rre Njabulo Nhleko;
45. Mme Elizabeth Theron;
46. Rre Arnold Heinz Sommer;
47. Mme Rachel Ledwaba;
48. Rre Nic Smit; le
49. Rre Sekete Zachia David Botsane;
4. Khomisene ya Tekatekanothapo
a. Mme Tabea Kabinde (Modulasetilo);
b. Rre Bhabhali kaMaPhikela Nhlapho;
c. Mme Lebogang Mulaisi;
d. Rre Puleng Tsebe;
e. Rre Mpho Vuma;
f. Mme Thembi Chagonda;
g. Mme Zinzisa Pearl Mgobondela;
h. Mme Stieneke Jensma; le
i. Mme Dineo Mmako.
5. Rre Mashwahle Joseph Diphofa – Go okediwa ga nako ya konteraka ya gagwe ka dingwaga di le tlhano e le Mokaedikakaretso (DG) wa Lefapha la Merero ya Setso.
6. Ngaka Phil Mjwara – Go okediwa ga nako ya konteraka ya gagwe ka dingwaga di le pedi e le DG wa Lefapha la Saense le Boitshimoledi.
7. Ngaka Duncan Ettienne Pieterse – Motlatsa Mokaedikakaretso (DDG): Pholisi ya Ikonomi. Lefapha la Matlotlo a Bosetšhaba.
8. Ngaka Thuli Nomsa Khumalo – DDG: Phetogo ya Tlelaemete le Tsamaiso ya Boleng jwa Mowa, Lefapha la Merero ya Tikologo, Dikgwa le Botshwaro jwa Ditlhapi.
Dipotso: Mme Phumla Williams – Sebueledi sa Kabinete
Mogala: 083 501 0139


text:
Modimo o Ntse Jang?
Fa o ithuta motho, o kgona go lemoga botho jwa gagwe le gore ke motho yo o ntseng jang mme seo se dira gore o mo rate le go feta. Ka tsela e e tshwanang, fa o ithuta ka botho jwa ga Jehofa, o tla mo tlhaloganya mme seo se tla dira gore o mo rate le go feta. Go na le dilo tse dintsi tse di rategang ka botho jwa Modimo mme mo go tsone go na le di le nnê tse di tlhomologileng thata: maatla, botlhale, tshiamiso le lorato.
MODIMO O MAATLA
“Ijoo, Morena Molaodimogolo Jehofa! Wena o dirile magodimo le lefatshe ka maatla a gago a magolo.”—JEREMIA 32:17.
Dilo tse Modimo a di bopileng di re bontsha gore o maatla. Ka sekai, fa go le selemo o bo o ema mo letsatsing, o utlwa eng mo letlalong la gago? Mogote wa letsatsi. Tota o a bo o utlwa maatla a popo ya ga Jehofa. Letsatsi le mogote go le kana kang? Gatwe themperetšha ya lone mo gare ke didikirii di le 15 000 000, seo se rayang gore le mogote thata. Motsotso mongwe le mongwe, letsatsi le ntsha mogote o o lekanang le dibomo tsa nuklea di le dimilionemilione.
Mme letsatsi le lennye thata fa le bapisiwa le dinaledi tse dingwe. Baitsesaense ba fopholetsa gore naledi e e bidiwang UY Scuti e kgolo thata mo fa e neng e ka bewa mo letsatsi le le teng, e ne e ka khurumetsa polanete ya rona le karolo nngwe ya polanete ya Jupiter. Gongwe seno se re thusa go tlhaloganya mafoko a ga Jeremia fa a re Jehofa Modimoo dirile magodimo le lefatshe ka maatla a gagwe a magolo.
Maatla a Modimo a re thusa jang? Dilo tse Modimo a di bopileng tse di jaaka letsatsi le dilo tse dingwe tse di mo lefatsheng, di re thusa gore re kgone go tswelela re tshela. Mo godimo ga moo, Modimo o dirisa maatla a gagwe go thusa batho. Jang? Ka nako ya fa Jesu a ne a le mo lefatsheng, Jehofa o ne a mo naya maatla a go dira dikgakgamatso. Baebele ya re: “Difofu di bona gape, le ditlhotsa di a tsamayatsamaya, balepero ba a ntlafadiwa le bosusu ba a utlwa, mme baswi ba a tsosiwa.” (Mathaio 11:5) Modimo o dirisa maatla a gagwe jang gompieno? Baebele ya re “o naya yo o lapileng maatla” mme “ba ba solofetseng mo go Jehofa ba tla nna le maatla gape.” (Isaia 40:29, 31) Modimo o kgona go re naya “maatla a a fetang a a tlwaelegileng” gore re kgone go itshokela mathata a botshelo. (2 Bakorintha 4:7) A ga o batle go nna tsala ya Modimo yo o go ratang thata jaana mo a dirisang maatla a gagwe go go thusa fa o na le mathata?
MODIMO O BOTLHALE
“A bo ditiro tsa gago di le dintsi jang ne, Jehofa! O di dirile tsotlhe ka botlhale.”—PESALEMA 104:24.
Fa re ntse re ithuta ka dilo tse Modimo a di bopileng, re kgona go lemoga gore Jehofa ke Modimo yo o botlhale. Tota e bile baitsesaense bangwe ba ithuta dilo tse Jehofa a di bopileng gore ba kgone go tokafatsa dilo tse ba di tlhamileng.
Mmele wa motho ke nngwe ya dilo tse di re bontshang gore Modimo o botlhale. Sekai sa seo ke tsela e ngwana a golang ka yone mo popelong. Fa lee le sena go kopana le peo, go tlhaga sele e e nang le dijini tse di farologaneng. Sele eo e tla bo e ikgaoganya e bo e nna disele tse dintsintsi. Fa nako e ntse e ya, disele tseno di simolola go ikgaoganya go nna mefuta e e farologaneng ya disele tse di jaaka disele tsa madi, tsa ditshika le tsa marapo. Morago ga nako, disele tseo di fetoga go nna pelo, makgwafo jalo le jalo mme di bo di simolola go bereka. Mo dikgweding di le robonngwe fela, sele e e tlhagileng kwa tshimologong e fetoga go nna ngwana yo o feletseng. Tsela e e botlhale e Modimo a re dirileng ka yone e dirile gore batho ba le bantsi ba dumalane le mafoko a mokwadi wa Baebele yo o ileng a re: “Ke tla go baka ka gonne ke dirilwe ka tsela e e boitshegang e e gakgamatsang.”—Pesalema 139:14.
Botlhale jwa Modimo bo re thusa jang? Mmopi wa rona o a itse gore ke eng se re se tlhokang gore re itumele. O dirisa Lefoko la gagwe e leng Baebele go re naya kgakololo e e botlhale. Ka sekai, Baebele ya re “tswelelang . . . lo itshwarelana lo gololesegile.” (Bakolosa 3:13) A kgakololo eno e botlhale? Ee. Dipatlisiso di bontsha gore motho yo o itshwarelang ba bangwe o kgona go robala sentle e bile haebolate ya gagwe ga e ye kwa godimo. Gape go mo thusa gore a se ka a tsenwa motlhofo ke malwetse a tlhaloganyo le mathata a mangwe a botsogo. Modimo o tshwana le tsala e e botlhale, e e re kgathalelang le e e nnang e re naya kgakololo e e re thusang ka dinako tsotlhe. (2 Timotheo 3:16, 17) A o ka se rate go nna le tsala e e ntseng jalo?
MODIMO O RATA TSHIAMISO
“Jehofa ke morati wa tshiamiso.”—PESALEMA 37:28.
Modimo o dira dilo tse di siameng ka dinako tsotlhe. Tota e bile Baebele ya re “a go nne kgakala le Modimo wa boammaaruri go dira ka boikepo, le Mothatayotlhe go dira ka tshiamololo!” (Jobe 34:10) Modimo o atlhola ka tshiamo fela jaaka mopesalema a ile a kwala fa a ne a bua ka Jehofa a re: “O tla atlhola ditšhaba ka thokgamo.” (Pesalema 67:4) Ga go na ope yo o ka tsietsang Jehofa ka gonne o itse sengwe le sengwe, o kgona go “bona se pelo e leng sone” mme a bo a atlhola ka tsela e e siameng. (1 Samuele 16:7) Mo godimo ga moo, Modimo o kgona go bona tshiamololo le bokebekwa jo bo dirwang ke batho e bile o re solofetsa gore mo nakong e e sa fediseng pelo, “baikepi . . . ba tla kgaolwa mo lefatsheng.”—Diane 2:22.
Mme Modimo ga se moatlhodi yo o setlhogo yo o emetseng go re otlhaya. O re utlwela botlhoko fa a bona go tlhokega. Baebele ya re “Jehofa o kutlwelobotlhoko e bile o pelontle,” o kgona go itshwarela motho yo o dirileng dilo tse di sa siamang mme gone a di ikwatlhaela. A seo ga se bontshe gore Modimo o rata tshiamiso?—Pesalema 103:8; 2 Petere 3:9.
Ntlha ya go bo Modimo a rata tshiamiso e re thusa jang? Baebele ya re: “Foo Petere a bula molomo mme a re: ‘Modimo ga a na tlhaolele, mme mo setšhabeng sengwe le sengwe motho yo o mmoifang a ba a dira tshiamo o a amogelesega mo go ene.’” (Ditiro 10:34, 35) Go itse gore Modimo o rata tshiamiso go a re thusa ka gonne re a itse gore ga a kitla a tsamaya a tlhaola batho. Jehofa o kgona go re amogela le go re letla gore re mo direle go sa kgathalesege gore re ba mmala ofe, re tswa kwa nageng efe, thutego kgotsa maemo a rona a itsholelo.
Modimo o dirile gore re nne le letswalo gore re kgone go tlhaloganya gore o rata tshiamiso. Baebele ya re letswalo ke molao ‘o o kwadilweng mo dipelong tsa rona’ o o re bolelelang gore a dilo tse re di dirang di siame kgotsa gore ga di a siama. (Baroma 2:15) Letswalo le re thusa jang? Fa re le katisitse sentle, le kgona go re thusa go tila go dira dilo tse di sa siamang. Mme fa re dirile sengwe se se sa siamang, le re thusa gore re ikwatlhaye re bo re baakanya selo seo. Fa re tlhaloganya gore Modimo o rata tshiamiso, seo se tla dira gore re mo rate le go feta!
MODIMO O LORATO
“Modimo ke lorato.”—1 JOHANE 4:8.
Baebele ya re Modimo o maatla, o botlhale e bile o rata tshiamiso mme fa e bua ka lorato, ya re Modimo ke lorato e seng gore o na le lorato. Goreng e mo tlhalosa jalo? Ka gonne Modimo o dirisa maatla a gagwe go dira dilo e bile o dirisa tshiamiso le botlhale jwa gagwe go kaela tsela e a dirang dilo ka yone. Mme lorato ke lone lo mo tlhotlheletsang go dira sengwe le sengwe se a batlang go se dira.
Jehofa o ne a sa tlhoke go bopa dilo tse di kwa legodimong le tse di mo lefatsheng, mme lorato ke lone lo ileng lwa dira gore a di bope. O ile a bopa lefatshe ka tsela e e dirang gore batho ba itumelele go nna mo go lone. Mme o sa ntse a bontsha gore o rata batho ka gonne o ‘tlhabisetsa batho ba ba boikepo le ba ba molemo letsatsi la gagwe e bile o nesetsa batho ba ba siameng le ba ba sa siamang pula.’—Mathaio 5:45.
Mo godimo ga moo, Jehofa “o pelonomi tota mo go bontsheng lorato e bile o kutlwelobotlhoko.” (Jakobe 5:11) Modimo o rata mongwe le mongwe yo o tsayang matsapa a go mo itse le go nna tsala ya gagwe. Tota e bile Baebele ya re ‘o a re kgathalela.’—1 Petere 5:7.
Go itse gore Modimo o lorato go re thusa jang? Re a itumela fa re bona letsatsi le phirima, fa re bona ngwana a tshega le fa re utlwana le ba masika a rona e bile go le monate. Dilo tseno di ka lebega di se botlhokwa go le kalo mme di dira gore botshelo bo nne monate.
Thapelo ke tsela e nngwe e Modimo a re bontshang ka yone gore o a re rata. Baebele ya re: “Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo.” Fela jaaka Rre yo o ratang bana ba gagwe, Modimo o batla gore re bue le ene ka dilo tse di re tshwenyang thata mme o re solofetsa gore o tla re naya ‘kagiso ya gagwe e e gaisang kakanyo yotlhe.’—Bafilipi 4:6, 7.
A dintlha tse re tlotlileng ka tsone ka Modimo tse di jaaka gore o maatla, o botlhale, o rata tshiamiso e bile o lorato, di go thusitse go bona gore Jehofa ke Modimo yo o ntseng jang? Go go thusa go tlhaloganya Modimo sentle, re kopa gore o tswelele o bala makasine ono gore o ithute ka dilo tse Modimo a di dirileng le tse a ikaeletseng go go direla tsone mo nakong e e tlang.
MODIMO O NTSE JANG? Jehofa o maatla, o botlhale e bile o rata tshiamiso. Mme selo se re se ratang thata ka ene, ke gore o lorato


text:
KGAOLO YA BOSOMENNÈ
O ne A Ithuta go Nna Kutlwelobotlhoko
1. Jona o ne a tshwanetse go tsaya loeto lwa mofuta ofe, mme o ne a ikutlwa jang ka motse o a yang kwa go one?
JONA o ne a tla nna le nako e ntsi ya go akanya. O ne a tshwanetse go tsaya loeto lwa dikilometara di feta 800 ka dinao, lo lo neng lo ka mo tsaya kgwedi gongwe go feta. Sa ntlha, o ne a tshwanetse go tlhopha gore a o tla dirisa tsela e khutshwane kgotsa e e potologang mme gone e babalesegile, go tswa foo a bo a tsamaya mo mekgatšheng le mo ditselaneng tse di mo dithabeng. Gongwe o ne a tla tshwanelwa ke go iphaphatha ka Sekaka se segolo sa Siria, go kgabaganya dinoka tse dikgolo tse di jaaka Euferatese le go batla lefelo le a ka latsang tlhogo mo go lone mo ditoropong le mo metseng ya batswakwa ya Siria, Mesopotamia le Asiria. Fa malatsi a ntse a ya, o ne a tlhobaela le go feta fa a akanya gore o atamela motse wa Ninife.
2. Jona o ithutile jang gore ga a tshwanela go tshabela kabelo e a e neilweng?
2 Sengwe se Jona a neng a tlhomamisegile ka sone ke gore: Ga a ka ke a tshabela kabelo eno gape. O ne a kile a leka go tshaba. Jaaka re bone mo kgaolong e e fetileng, ka bopelotelele Jehofa o ne a ruta Jona thuto ya botlhokwa a dirisa setsuatsue mo lewatleng mme a mo falotsa ka kgakgamatso a dirisa tlhapi e kgolo. Malatsi a le mararo moragonyana, tlhapi eno e ne ya tlhatsetsa Jona mo lotshitshing lwa lewatle a ntse a tshela. Mme mo lekgetlong leno o ne a le kutlo e bile a le boikokobetso le go feta.—Jona, kgao. 1, 2.
3. Ke nonofo efe e Jehofa a neng a e bontsha Jona, mme go tsoga potso efe?
3 Fa Jehofa a ne a laela Jona go ya kwa Ninife lekgetlo la bobedi, moporofeti yono o ne a nna kutlo mme a tsaya loeto lo loleele go ya kwa botlhaba. (Bala Jona 3:1-3.) Le fa go ntse jalo, a o ne a letla gore kotlhao ya ga Jehofa e fetole tsela e a neng a leba dilo ka yone? Kana gone, Jehofa o ile a mo utlwela botlhoko, a dira gore a se ka a nwela mo lewatleng, a se ka a mo otlhaela botsuolodi jwa gagwe mme a mo naya tshono e nngwe gore a dire kabelo eno. Morago ga tseno tsotlhe, a Jona o ne a ithutile go utlwela batho ba bangwe botlhoko? Gantsi go thata gore batho ba ba sa itekanelang ba ithute go bontsha kutlwelobotlhoko. Mma re bone gore re ka ithuta eng mo go se se diragaletseng Jona.
Molaetsa wa Katlholo le Tsela E e Sa Lebelelwang e Baninife ba Itshwarang ka Yone
4, 5. Ke eng fa Jehofa a ile a re Ninife ke “motse o mogolo,” mme seo se re ruta eng ka ene?
4 Jona ga a ka a leba Ninife ka tsela e Jehofa a neng a e leba ka yone. Re bala jaana: “Jaanong Ninife e ne e le motse o mogolo mo Modimong.” (Jona 3:3) Pego ya ga Jona e nopola Jehofa ka makgetlo a le mararo a re “Ninife motse o mogolo.” (Jona 1:2; 3:2; 4:11) Ke eng fa motse ono o ne o le mogolo kgotsa o le botlhokwa mo go Jehofa?
Gen. 10:11; Jona 3:3) Motse wa Ninife o ne o na le ditempele tse dikgolo, dipota tse di nonofileng le dikago tse dingwe tse di kgatlhang. Mme ga se dilo tseno tse di neng di dira gore motse ono o nne botlhokwa mo go Jehofa Modimo. Jehofa o ne a amegile thata ka batho. Mo metlheng eo, motse wa Ninife e ne e le one o o nang le batho ba bantsi. Tota le fa ba ne ba dira dilo tse di bosula, Jehofa o ne a amega ka bone. O rata batho botlhe mme o batla go bona mongwe le mongwe wa bone a ikwatlhaya mme a ithuta go dira se se siameng.5 Ninife e ne e le motse wa bogologolo, mongwe wa metse ya ntlha e Nimerode a neng a e aga morago ga Morwalela. E ne e le motse o mogolo o go bonalang o ne o na le ditoropo tse dingwe di le mmalwa, mme go ne go ka tsaya motho malatsi a le mararo go tswa kwa ntlheng e nngwe ya one go ya kwa go e nngwe fa a tsamaya ka dinao. (
6. (a) Ke eng fa Jona a ka tswa a ile a tshosiwa ke motse wa Ninife? (Bona le ntlha e e kwa tlase.) (b) Re ithuta eng mo kgannyeng ya gore Jona o ile a rera?
6 Fa kgabagare Jona a goroga mo motseng wa Ninife, o tshwanetse a bo a ile a tshosiwa thata ke go bona batho ba bantsintsi ba ba neng ba feta 120 000. * O ne a tsamaya letsatsi lotlhe, a tsenelela mo gare ga motse oo o o tletseng batho, gongwe a batlana le lefelo le le tshwanetseng le a neng a tla simolola go bolela molaetsa wa gagwe a le mo go lone. O ne a tla bua jang le batho bano? A o ne a ithutile puo ya Baasiria? Kgotsa a Jehofa o ne a mo neile bokgoni joo ka tsela ya kgakgamatso? Ga re itse. Gongwe Jona o ne a bua molaetsa wa gagwe ka puo ya Sehebera mme go na le moranodi yo o tlhalosetsang Baninife. Se re se itseng ke gore molaetsa wa gagwe o ne o sa raraana, mme gone o ne o ka mo lotlhanya le batho: “Go setse malatsi a le masome a manè fela, mme Ninife o tla ribegediwa.” (Jona 3:4) O ne a bua ka bopelokgale e bile a boaboeletsa. Ka go dira jalo, o ne a bontsha bopelokgale jo bo tlhomologileng le tumelo, e leng dinonofo tse gompieno Bakeresete ba di tlhokang go feta le fa e le leng pele.
Molaetsa wa ga Jona o ne o sa raraana mme gone o ne o ka mo lotlhanya le batho
7, 8. (a) Batho ba Ninife ba ne ba dira eng fa ba utlwa molaetsa wa ga Jona? (b) Kgosi ya Ninife e ne ya dira eng fa e sena go utlwa molaetsa wa ga Jona?
7 Baninife ba le bantsi ba ne ba ema mme ba reetsa se Jona a se buang. Ga go pelaelo gore o ne a akanya gore batho ba ne ba tla mo galefela le go mo tshwara makgwakgwa ka ntlha ya molaetsa wa gagwe. Go na le moo, go ne ga direga sengwe se a neng a sa se lebelela. Jona 3:5.) Bahumi le bahumanegi, ba ba maatla le ba ba bokoa, basha le bagolo, botlhe ba ne ba ikwatlhaya. Ba ne ba itima dijo. Go ise go ye kae kgosi e ne ya utlwela gore batho ba ne ba ikwatlhaya.Batho ba ne ba reetsa! Molaetsa wa gagwe o ne wa anama ka bonako. Go ise go ye kae, go ne go buiwa ka boporofeti jwa ga Jona jwa katlholo mo motseng otlhe. (Bala
8 Kgosi le yone e ne ya ikwatlhaya fa e sena go utlwa molaetsa wa ga Jona. E re ka e ne e boifa Modimo, e ne ya ema mo setulong sa yone sa bogosi, ya apola diaparo tsa yone tsa segosi tse di magasigasi, ya apara letsela la kgetsi le le tshwanang le le batho ba yone ba neng ba le apere, mme ya “nna fa fatshe mo meloreng.” Kgosi mmogo le batlotlegi ba yone kgotsa “ba bagolo,” ba ne ba ntsha taelo ya gore go itima dijo go batho ba neng ba go simolotse, jaanong go dirwe semolao. O ne a laela gore batho botlhe ba apare letsela la kgetsi, le diruiwa tota. * O ne a dumela ka boikokobetso gore batho ba gagwe ba molato gonne ba ne ba dira bosula e bile ba tletse thubakanyo. Fa kgosi e ne e bontsha gore e na le tsholofelo ya gore Modimo wa boammaaruri o tla ba utlwela botlhoko fa a bona ba ikwatlhaya, e ne ya re: “Modimo . . . a ka nna a boela morago mo bogaleng jwa gagwe jo bo tukang, gore re se ka ra nyelela.”—Jona 3:6-9.
9. Batshwayadiphoso ba belaela eng ka Baninife, mme re itse jang gore ga ba bue boammaaruri?
9 Batshwayadiphoso bangwe ga ba dumele kgang ya gore Baninife ba ile ba fetoga ka bonako jalo. Mme gone, bakanoki ba Baebele ba ne ba lemoga gore se Baninife ba se dirileng se ne se tlwaelegile ka gonne batho ba ditso tsa metlha ya bogologolo ba ne ba tlhotlhelediwa ke tumelabotlhodi e bile ba fetofetoga maikutlo. Mo godimo ga moo, re a itse gore batshwayadiphoso bao ga ba bue boammaaruri, ka gonne moragonyana Jesu Keresete le ene o ne a bua ka go ikwatlhaya ga Baninife. (Bala Mathaio 12:41.) Jesu o ne a itse se a buang ka sone, ka gonne o ne a tshela kwa legodimong mme o ile a bona fa dilo tseno tsotlhe di direga. (Joh. 8:57, 58) Boammaaruri ke gore le ka motlha ga re a tshwanela go swetsa ka gore batho ga ba ka ke ba ikwatlhaya—go sa kgathalesege gore re ka tswa re bona ba le setlhogo go le kana kang. Ke Jehofa fela yo o kgonang go bona se se mo pelong ya motho.
Kafa Kutlwelobotlhoko ya Modimo e Farologanang ka Teng le go Nna Peloethata ga Batho
10, 11. (a) Jehofa o ne a dira eng fa Baninife ba ikwatlhaya? (b) Ke eng fa re ka tlhomamisega gore seno se ne se sa kaye gore Jehofa o ipona phoso?
10 Jehofa o ne a dira eng fa Baninife ba ikwatlhaya? Moragonyana Jona o ne a kwala jaana: “Modimo wa boammaaruri a bona ditiro tsa bone, gore ba ne ba boetse morago ba dule mo tseleng ya bone e e bosula; ka jalo Modimo wa boammaaruri a ikwatlhaela masetlapelo a a neng a buile gore o tla a ba tlisetsa; mme a se ka a a tlisa.”—Jona 3:10.
11 A seno se kaya gore Jehofa o ne a ipona phoso go bo a ne a batla go atlhola Baninife? Nnyaa. Baebele ya re tshiamiso ya ga Jehofa e itekanetse. (Bala Duteronome 32:4.) Go ne go sa tlhole go tlhokega gore Jehofa a galefele Baninife. O ne a bona diphetogo mo bathong bao mme a lemoga gore ga go tlhole go tlhokega gore a ba otlhaye. Jaanong Jehofa o ne a swetsa ka gore a ba bontshe kutlwelobotlhoko.
12, 13. (a) Jehofa o bontsha jang gore o tekatekano, o fetofetoga le maemo e bile o kutlwelobotlhoko? (b) Ke eng fa se Jona a neng a se porofeta e ne e se maaka?
12 Jehofa ga a ka tsela e gantsi baeteledipele ba bodumedi ba mo tlhalosang ka yone, ba re ke Modimo yo o sa fetofetogeng le maemo, yo o sa amegeng ka batho le yo o setlhogo. Go farologana le seo, o tekatekano, o fetofetoga le maemo e bile o kutlwelobotlhoko. Fa a tshwanelwa ke go atlhola baikepi, o ba tlhagisa pele a dirisa baemedi ba gagwe ba mo lefatsheng, ka gonne o rata go bona baikepi ba dira se Baninife ba ileng ba se dira—ba ikwatlhaya le go fetola ditsela tsa bone. (Esek. 33:11) Jehofa o ne a raya moporofeti wa gagwe Jeremia a re: “Ka nako epe fela e ke ka buang ka yone kgatlhanong le setšhaba le bogosi go bo kumola le go bo rutla le go bo senya, mme setšhaba seo se boa mo bosuleng jwa sone jo ke buileng ka jone, le nna ke tla ikwatlhaela masetlapelo a ke neng ke akantse go a diragatsa mo go sone.”—Jer. 18:7, 8.
Modimo o batla go bona baikepi ba ikwatlhaya le go fetola ditsela tsa bone, jaaka Baninife ba ile ba dira
13 A se Jona a neng a se porofeta e ne e le maaka? Nnyaa; o ne a tlhagisa batho ka se se neng se tla direga fa ba sa ikwatlhaye. Boporofeti joo bo ne bo tlhagisa Baninife ka ditiro tsa bone tse di bosula, mme ba ne ba di tlogela. Fa ba ne ba ka tswelela ka ditiro tsa bone tse di boikepo, Modimo o ne a tla ba senya. Mme ke sone se se neng sa direga moragonyana.—Sefa. 2:13-15.
14. Jona o ne a itshwara jang fa Jehofa a bontsha Baninife kutlwelobotlhoko?
14 Jona o ne a itshwara jang fa tshenyego eo e ne e sa tle ka nako e a neng a e lebeletse ka yone? Re bala jaana: “Le fa go ntse jalo mo go Jona, go ne go sa itumedise ka gope, mme a tuka bogale.” (Jona 4:1) Jona o ne a bo a rapela ka tsela e e neng e utlwala e kete o kgalema Modimo! O ile a bo a re a ka bo a ile a nna kwa legaeng la gagwe, kwa nageng ya gaabo. A re o ne a ntse a itse gore Jehofa a ka se tlise masetlapelo mo Ninife, a bo a dira seo seipato sa go bo a ile a ya kwa Tareshishe. Go tswa foo a ikopela go swa, a re go swa go botoka go na le go tshela.—Bala Jona 4:2, 3.
15. (a) Ke eng se se ka tswang se ile sa dira gore Jona a galefe a bo a ngomoge pelo? (b) Jehofa o ile a dirisana jang le moporofeti wa gagwe yo o ngomogileng pelo?
15 Jona o ne a tshwenngwa ke eng? Ga re itse gore o ne a akanya eng mme se re se itseng ke gore o ne a boleletse batho botlhe gore Ninife e tlile go senngwa. Ba ne ba mo dumela. Jaanong Ninife e ne e se kitla e senngwa. A o ne a tshaba go sotliwa kgotsa go bidiwa moporofeti wa maaka? Le fa lebaka e ka tswa e le lefe, o ne a sa itumelela go bo batho ba ile ba ikwatlhaya le go bo Jehofa a ile a ba utlwela botlhoko. Go na le moo, go bonala a ile a galefa, a itlhomogela pelo mme a tshwenyega ka gore batho ba mo leba jang. Le fa go ntse jalo, Modimo wa ga Jona yo o kutlwelobotlhoko o ne a sa ntse a bona se se molemo mo moporofeting yono yo o ngomogileng pelo. Go na le gore Jehofa a mo otlhaye ka go bo a le lenyatso, o ne a mmotsa potso eno e e bonolo le e e neng e mo thusa gore a itshekatsheke: “A go siame go bo o tuka bogale?” (Jona 4:4) A Jona o ne a araba? Baebele ga e bue sepe.
16. Ke ka ditsela dife bangwe ba ka iphitlhelang ba sa lebe dilo ka tsela e Modimo a di lebang ka yone, mme re ka ithuta eng mo sekaong sa ga Jona?
16 Go motlhofo go nyatsa tsela e Jona a ileng a itshwara ka yone, mme re tshwanetse go gopola gore gantsi batho ba ba sa itekanelang ga ba lebe dilo ka tsela e Modimo a di lebang ka yone. Bangwe ba ka nna le maikutlo a gore Jehofa a ka bo a thibetse masetlapelo mangwe kgotsa a atlhotse baikepi ka bonako kgotsa a sa bolo go fedisa tsamaiso eno e e bosula ya dilo. Sekao sa ga Jona se re gopotsa gore fa re sa lebe dilo ka tsela e Jehofa Modimo a di lebang ka yone, ka metlha e a bo e le rona re tlhokang go baakanya tsela e re lebang dilo ka yone—e seng Ene.
Thuto e Jehofa a Neng a e Ruta Jona
17, 18. (a) Jona o ne a dira eng fa a tswa kwa Ninife? (b) Dikgakgamatso tse Jehofa a neng a di dira ka semela sa segwana di ne tsa ama Jona jang?
17 Moporofeti yono yo o sa itumelang o ne a tloga kwa Ninife mme a se ka a ya gae, go na le moo, a ya kwa ntlheng e e kwa botlhaba, kwa karolong e e okametsweng ke dithaba. O ne a aga loobo mme a nna mo go lone a leta gore a bone se se tla diragalelang Ninife. Gongwe o ne a sa ntse a solofetse go bona motse oo o senngwa. Jehofa o ne a tla ruta jang monna yono yo o tlhogoethata go nna kutlwelobotlhoko?
18 Mo bosigong joo, Jehofa o ne a medisa semela sa segwana. Fa Jona a tsoga o ne a bona semela seno se se neng se godile thata, se makakaba a sone a magolo a neng a dirile moriti o o fetang wa loobo lwa gagwe. O ne a itumela fela thata. “Jona a simolola go ipelela” semela seno, gongwe a tsaya gore go tlhoga ga sone ka kgakgamatso ke sesupo sa gore Modimo o a mo segofatsa le go mo amogela. Le fa go ntse Jona 4:6-8.jalo, Jehofa o ne a batla go dira se se fetang fela go sireletsa Jona mo mogoteng le go dira gore a se ka a galefa. O ne a batla go fitlhelela pelo ya gagwe. Ka jalo, Modimo o ne a dira dikgakgamatso tse dingwe. O ne a romela seboko gore se tlhasele le go bolaya semela seo. Go tswa foo, a romela “phefo ya botlhaba e e phaphalatsang” go fitlha Jona a ‘idibala’ ka ntlha ya mogote. Jona o ne a kgobega marapo gape mme a kopa Modimo gore a swe.—
19, 20. Ke eng se Jehofa a neng a se bolelela Jona ka semela sa segwana?
19 Jehofa o ne a botsa Jona gape gore a go siame go bo a tuka bogale, mme mo lekgetlong leno a galefela go bo semela sa segwana se sule. Go na le gore a ikwatlhaye, o ne a leka go ipuelela ka gore: “Go siame go bo ke tuka bogale, go ya losong.” Jaanong go ne go tshwanela gore Jehofa a mo rute thuto ya botlhokwa.—Jona 4:9.
20 Modimo o ne a bua le Jona, a re moporofeti yono o utlwisiwa botlhoko ke go swa ga semelanyana fela se se neng sa gola mo bosigong bo le bongwe, se a sa se jalang e bile a sa dira gore se gole. Mme Modimo o ne konela jaana: “Nna, a ga ke a tshwanela go utlwela Ninife botlhoko motse o mogolo, o go nang le batho ba ba fetang dikete di le lekgolo le masome a mabedi mo go one ba gotlhelele ba sa Jona 4:10, 11. *itseng pharologanyo fa gare ga seatla sa bone sa moja le sa molema, re sa bale diruiwa tse dintsi?”—
21. (a) Jehofa o ne a dirisa setshwantsho sefe go ruta Jona? (b) Pego ya ga Jona e ka re thusa jang go itlhatlhoba ka kelotlhoko?
21 A o tlhaloganya se tota Jehofa a neng a se kaya fa a ne a dirisa setshwantsho seno? Jona o ne a sa dira sepe fela go tlhokomela semela seo. Mme Jehofa ke ene a neng a bopile Baninife le go ba tlhokomela jaaka a dira ka dibopiwa tse dingwe tsotlhe mo lefatsheng. A go ne go utlwala gore Jona a tseye semela se le sengwe se le botlhokwa go feta matshelo a batho ba le 120 000 le diruiwa tsotlhe tsa bone? A gongwe Jona o ne a dirwa ke gore o ikakanyetsa a le nosi? Kana gone, o ile a tlhomogela semela seo pelo fela ka gonne se ne se solegela ene molemo. A go galefela Baninife ga gagwe le gone go ne go sa tlhotlhelediwe ke go bo a ikakanyetsa a le nosi—keletso ya go itseela kwa godimo a batla gore batho ba mo lebe sentle le go bontsha gore o nepile? Pego ya ga Jona e ka re thusa go itlhatlhoba ka kelotlhoko. Tota ke mang wa rona yo a ka se kang a nna le tshekamelo eo? Ruri re tshwanetse go leboga Jehofa go bo ka bopelotelele a re ruta gore re leke thata go akanyetsa batho ba bangwe, go nna pelotlhomogi le go nna kutlwelobotlhoko—jaaka ene!
22. (a) Ke eng se se bontshang gore Jona o ne a amilwe ke kaelo e e botlhale ya ga Jehofa malebana le go nna kutlwelobotlhoko? (b) Ke thuto efe e rotlhe re tshwanetseng go ithuta yone?
22 Kgangkgolo ke gore, a tota Jona o ile a ithuta sengwe mo go se se mo diragaletseng? Buka e e bidiwang ka leina la gagwe e konela ka potso e e sa arabiwang e Jehofa a neng a e mmotsa. Batshwayadiphoso bangwe ba ka nna ba ngongorega ka gore Jona ga a ka a e araba. Boammaaruri ke gore o ne a e araba. Buka e a neng a e kwala ke yone karabo. Bosupi bo bontsha gore Jona ke ene a kwadileng buka e e bidiwang ka leina la gagwe. Akanya fela moporofeti yono, a boetse kwa nageng ya gaabo, a babalesegile mme a kwala pego eno. Bona ka leitlho la mogopolo monnamogolo yo o botlhale, yo o ikokobeditseng a ntse a tshikinya tlhogo fa a tlhalosa diphoso tsa gagwe, botsuolodi jwa gagwe le kafa a neng a le tlhogoethata ka gone a gana go bontsha bopelotlhomogi. Ga go pelaelo gore Jona o ile a ithuta thuto ya botlhokwa mo kaelong e e botlhale ya ga Jehofa. O ne a ithuta go nna kutlwelobotlhoko. A le rona re tla dira jalo?—Bala Mathaio 5:7.
^ ser. 6 Go fopholediwa gore mo motlheng wa ga Jona, motsemogolo wa ditso di le lesome tsa Iseraele e leng Samarea o ka tswa o ne o na le baagi ba le 20 000 go ya go ba le 30 000—palo e e kwa tlase ga kwatara ya batho ba Ninife. Ka nako eo, Ninife e ka tswa e ne e le one motse o mogolo go gaisa mo lefatsheng.
^ ser. 8 Gongwe kgang eno e a gakgamatsa, mme gone go ne go kile ga direga se se tshwanang mo metlheng ya bogologolo. Mokwalahisitori wa Mogerika Herodotus o ne a kwala gore fa Baperesia ba bogologolo ba ne ba hutsafalela loso lwa mojenerale yo o neng a ratiwa ke batho, ba ne ba akaretsa leruo la bone mo mekgweng ya bone ya go hutsafala.
^ ser. 20 Fa Modimo a ne a re batho bao ba ne ba sa itse pharologanyo fa gare ga seatla sa moja le sa molema, o ne a raya gore botlhokakitso ke jone bo neng bo dira gore ba itlhokomolose melao ya gagwe.


text:
“Lo se ka lwa itshunya nko mo dikgannyeng tsa batho ba bangwe” (11)
Ba ba suleng ba le seoposengwe le Keresete ba tla tsoga pele (13-18)
4 La bofelo, bakaulengwe, fela jaaka lo amogetse ditaelo tse di tswang mo go rona tse di amanang le gore lo tshwanetse go tshela jang ka tsela e e itumedisang Modimo,+ re a lo rotloetsa e bile re lo kopa ka leina la Morena Jesu gore lo tswelele lo dira jalo ka botlalo.2 Gonne lo itse ditaelo tse re neng ra di lo naya tse di tswang kwa go Morena Jesu.3 Gonne Modimo o batla gore lo nne boitshepo+ e bile lo ithibe mo boitsholong jo bo sa siamang jwa tlhakanelodikobo.*+4 Mongwe le mongwe wa lona o tshwanetse go itse kafa a ka laolang mmele* wa gagwe+ ka gone gore o nne boitshepo+ o bo o tlotlege,5 mme a se ka a tshwana le batho ba ditšhaba tse di sa itseng Modimo+ ba ba nang le keletso e e sa laolesegeng ya tlhakanelodikobo mme ba sa kgotsofale.+6 Go se ka ga nna le motho ope yo o tlolang ditaelo tseno tsa boitsholo a bo a utlwisa mokaulengwe wa gagwe botlhoko, ka gonne fela jaaka re ne ra lo bolelela le go lo tlhagisa mo nakong e e fetileng, Jehofa* o tla otlhaya batho ba ba dirang dilo tseno.7 Gonne Modimo o ne a re bitsa gore re nne boitshepo, e seng gore re tshele botshelo jo bo seng phepa.+8 Ka jalo, motho yo o sa reetseng ditlhagiso tseno, ga a itlhokomolose motho, mme o itlhokomolosa Modimo,+ yo o lo nayang moya wa gagwe o o boitshepo.+9 Le fa go ntse jalo, ga re tlhoke go lo kwalela ka kgang ya go rata bakaulengwe,+ ka gonne Modimo o lo ruta gore lo ratane.+10 Tota e bile, lo rata bakaulengwe botlhe ba mo Makedonia. Mme bakaulengwe, re lo kgothaletsa gore lo tswelele lo ratana le go feta.11 Ikemisetseng go tshela ka kagiso+ e bile lo se ka lwa itshunya nko mo dikgannyeng tsa batho ba bangwe+ mme lo dire ka diatla tsa lona,+ fela jaaka re ne ra lo laela,12 gore batho ba ba kwa ntle* ba bone gore lo itshwere sentle+ le gore ga lo tlhoke sepe.13 Mo godimo ga moo, bakaulengwe, re batla gore lo tlhaloganye gore go tlile go diragala eng ka batho ba ba suleng,*+ gore lo se ka lwa hutsafala fela jaaka ba ba se nang tsholofelo ba hutsafala.+14 Gonne fa re dumela gore Jesu o ne a swa a bo a tsoga gape,+ re dumela gore Modimo o tla tsosa ba ba suleng a dirisa Jesu gore ba nne le ene.*+15 Gonne seno ke se re se lo bolelelang ka lefoko la ga Jehofa,* gore rona ba re tla bong re tshela go fitlha ka nako ya go nna gone ga Morena ga re kitla re tlhatlogela kwa legodimong pele ga ba ba setseng ba sule;16 ka gonne Morena ka boene o tla fologa kwa legodimong a ntsha ditaelo ka lentswe la moengele yo mogolo+ e bile a tshwere terompeta ya Modimo, mme ba ba suleng ba le seoposengwe le Keresete ba tla tsoga pele.+17 Morago ga moo, rona ba re tla bong re tshela re tla phamolelwa kwa marung mmogo le bone+ gore re kgatlhantshe Morena+ kwa loaping; mme ka tsela eno re tla nna re na le Morena.+18 Ka jalo, nnang lo gomotsane ka mafoko ano.